url: =Zomite Leh Mangkaangte Kidona Siallum Kulh Thu - Laibu Saal\nHome > Thuluui/Articles > Zomite Leh Mangkaangte Kidona Siallum Kulh Thu\nZomite Leh Mangkaangte Kidona Siallum Kulh Thu\nMangkaang te'n Kawlgam a lakkhit uh 1887 kumin, Zogam dong alaksuak nadingin mangkaang galkap mang Captain Wright, Kawlpi hong tung hi.\nGal kisim kulselo a, hong uk thei nading vaihawm nuamin khamtung ukpi, khua hausate Kawlpi apai nading, kamtai sawl in, hong sam sak hi. Zomi lampuite'n zong taang mi ( 5 ) tel uha, Kawlpi pai sak hi. (Sizaang Khua 5 pan ) Captain Wright tawh a kimuh uh ciang, mai etna in, azaina khap 5 le zung 3 apha Zam 5, Taubel 5, Puanzal sil 5 leh puanten ten 120 pia uh hi. Tuakhit ciang, thu hih bang in vaikhak hi, "Kam dam kazat nopna le thuhoih ding kadeih na'un Letsong dingte hong khak ungh, thusau ngaisun unla Kawlpi hong sim nawn sekei un. Kawl te om nagam teng la zo lel ding nahih uh ciang, Khamtung teng le, Kawlpi zaang teng a uk ding ka koi/kaom khin uh hi,Uk pa thu na man keiuh le, ka galkap ten hong man sakding ka hi hi.\nTaangmi ( 5 ) te in lungkim nawnloin, nial pak uh hi. Zogam a tun kik uh ciang, gam Ulian makai te kikum in, Hibang in thu zasak kik hi."Pha hi no mangkaang te zong ko gamsung hong pai kei un.Kon no hong mungeilo hi ungh. Kazi kata te un no hong mu leh hong lau gawp ding hi. "A hih zongin Mangkaang te in eimi makai te i thugente awlmawk selo in " Kothu hong mang zaw un, kilem nading hizaw hi, tu in kamakaai te uh Khamtung gam hong paiding hi. A hih zongin, no hong bawlsia ding hilo hi, Pawi ukpi patawh akimu ding leh gam en ding bekin hong pai ding ahi hi" ci in thuzasak kik hi.\nSizaang makai te in zong hi bangin thuzasak kik leuleu hi "Ko No makai te i gam et nasawm nauh,hong khaam zokei nung. A hizong pawi te ukpi pa tawh aki munuam nahih uh le, Kawlpi i nitum nalam pan, Pawi ukpi gam pai na lampi om hi" ci in zasak hi. Ahi zong mangkaang te in "Ko Pawi Ukpi gam paina lampi katheikei uh hi. Upper Chindwin le India gam, Sitta Kaung dong tun theihna ding, Lampi khat bawlding ka hih manun,vanpua ding kulli le a annek tuidawn ding teng hong vai hawm un"ci'n thupia ziau uh hi.\nSizaang makai tein bangma hunin, Thaangmual kan sakzo peuhmah loding " ci'n khensat uha, innbul khat pan pasal khat temsau ,thau , tei, tawi in Mangkaang te i lampi bawlna Phual Phatzaang dong simtham in vapai uha tua munpan,Sikmol,Pauhpia, tem le lampibawlna a aki zangh ding van tuamtuam tampitakte matsak uh hi. Kawlpi dong hawlkhia in ciaksakkik gai uh hi. Tedim hausa pa Khawcin in a galkap 400 le mualbem pan 30 zong gal huh dingin hong kuansak in hong panpih sak hi. Kawlpi asim napan un, Zomi 5 si a, Mangkaang te 17 man uh hi. Tua hun pan kipan Mangkaang te zongh a galkap te Thuangthi ( Kawlpi pan tai 8 na'ah ) koito uh hi.\nSizaang gam le Kawlpi kikaal teng ah Mangkaang te le Zomi gal hang te ( United Zomi Force ) sakidel mahmah bangin,le galkidel in gamsung tengah khat le khat ki uum/kikap in kisim ngekngek uh hi.( Skirmish ) Ahi hang galvan te ki khaai lua ahih manin, nungkinkik uh hi. Tua pan Tuulsuk Zuhawm mual,Phat zaang mual Leisan mual , Han khanglam lei tawhna ,Nilum mual teng dong ah, hong sim toto uhin, Khuasak hong tung a, inn khat khit inn khat hong haltumsak uh hi. Khuasak a tun laitak Buanman khua a, Sizaang gam, Kamhau gam, Sukte uk gam, Zahau gam, le Tedim khua pan kigawm ( Zogam galkap ) 2000 bangh kikai khawm in Mangkaang te sim ding le simloding thu akikup lai tak Mangkaang te in Khuasak pan Top ( Cannon ) tawh Buanman khua agalkhat pan kap kham in,Inn, Singkung, lopate hong kaang gawp aa, Zomi ten lamdang ki sa mahmah hi. Sukte le Kamhau te,Zahau tein Sizaang makai te kiang ah "Ko le ko koma gam pan sim zaw ding kahi uh hi" ci in Sizaang te hong nusia uh ahih manin,Sizaang te zong atam zawte gamsung ah ki bucip ta'uh ahi hi.\nKhuasak le Buanman ahaal khit uhciang Thuklai Zaangpitam ah , Mangkaang galkapte'n phual hong sat leuleu uha,amaute tawh kilemna a bawl nuam te samin, pawlkhat te in kilemna bawl uh hi. A hih hang,a lel nuamlo teng le kilemna a bawlnuamlo ahi,Buanman & Voklak pawlkhat in tua autlo pawlte inn lamah ciakpih uh in,Siallum kulh to in, Mangkaangte do veve uh hi Siallum kulh ihcih in Kulpi, Nupi kulh, Kulhbaan, Kulhpeang, Galvil Dum ci in nasiatak a, akibawl/akito ahi hi.\nKulhpi ih cihpen galte a dona mun pi hi.\nNupi kulh ihcih in, Numei, Naupangte bukna ding mun hi.\nKulhbaang ihcih in kul khat le khat kizopna hi.\nKulhpeang ihcih pen, Pu Enkham te innkuan bukna hi.\nGalvil Dum ihcih in, galte gamtatna, muh theina ding dum a kito ahi hi.\nMangkaang te do nadingin, nasiatak a kibawl, Siallum kulh thu in , gal kilemna a bawl masa pasal 2 in Mangkaang te tungah thu puak hi. Tua ciangin , a galkapnote pai sakin kilemna bawla, unau banga om thei nading thu zasak hi. Siallum lampuite in 'Bang ma hunin, mangkaangte nuai ah niam zaw le lel zawngei loding" ci in omuh hi. Mangkaang te'n zongh " kilemna nong bawlnuam kei uh le, 1889 may 4 ni hongkuan ding hiungh. Nakidawm un" ci in thu zasak uh hi. Siallum lampui te'n zongh" Hi mah hen aw leh! pha hi. Manlang takin, hongkuan taun, na sisan uh luangsak ding kahi uh hi" ci in thuzasak kik uh a , asun azan in nasia tak kinging den pah uh hi.\n4th May, 1889 ni in Mangkaang te Siallum simdingin galkap 380 tawh Thuklai pan kuan uh hi . The Chin Hill vol 1 sung,laimai 30 na ah Siallum sim dingin apai 125bek ci hi. Pu Bo Khup Za Thang i laibu bawlsung ah 160 ki ci hi.Liim khai khua pan a khangkhia ,kamphen Kyaw Thwe in lamlak in Thuklai pan Buanman, Mualsan, Nuunpi Na-lun, Taai-khe Taaitaan, Minsii tawn in Siallum dong hong kuan hi( Lamlak pa in Lam khial pih laisop hi ). Mangkaang galkapte hong kuan pen, Na-lun Mual tung pan , galvil a om That Khup i tupa, Pu Zong Awn in mu a, Siallum kulh ah thu zasak pak hi. A dawl a dawl a om galvil pawlte zong galte mi phazahte sim in, kulhpi pan a do dingin hong kilek in hongtaikei uh hi.\nLampui khat ahi Pu Vum Mang in galten hong nek pianpian ciang, ama le Pu Thang Hau, thakkhat thu, kulh pan leng to a, kap ahih manin, gal te 2 si pak a hi hi. Tuapan kipan, khawl cih omloin,kikap uh hi. Tua hun laitak in zing sangnai 10 hun ahi hi. Sunthapai in kikap uha ,nitak nai 4 val dong kikap uh hi. Mangkaang te in kulh omdan condition theilo Sizaang galhaang te i alungtang khauh na pen phumang / nawkmang zolo uh hi. Liimkhai khua pan Khatkap ,Kamsuak,Son thuam te U nau te in "Ih uu le nau te nusia samding ihhiam" ci aa Mangkaang te nung pan hong kaap ciang, Mangkaang te in aZomi pih adang tampitakte akiim apaam ah aom sa ahih manin,lau in tai mang leuleu uh hi.\nMangkaang te 3 le adang 83 si hi . A hi zong Chinhill vol 1 page 31 ah mangkaang officer 1 si a, Captain Mayne le Surgeon le Quesne liam hi. Galdap 3 si a, 8 liam hi ci'n,kiciam teh hi.Gal haksat mahmah ciang bek a aki ngah Victoria Cross pen Surgeon le Quesene in ngah hi. Mangkaang te galhiam pha zaw ahih manin, nitaklam dong ciangin, kido zo nawn loin,Siallum kulhpi pan, gam le minam adingin luang 27 in gam le minam adingin,hong sihsan ahi hi. Tua ahih manin, voklaak khua aom Siallum kulh hoihtak kipuahpha kikin, mi khempeuhte et thei dingin, asi teng i min, Suangkaang tungah ki-at in tuni dong kimu thei lai ahi hi.\nSiallum kulh panin gam le minam ading a nuntakna a pia teng min, anuai a bangin kiciamteh hi.\nPu Khup Vum\nPi Vung Neam\nPi Ot Huai\nPu Khai Suak\nPu Lian Kam\nPu Vum Mang\nPu Tuang Vungh\nPi Huai Nuam\nPu Pau Suang\nPi Lian Vung\nPu Zong On\nPu Zong Thuam\nPu Za Vum\nPi Lam Ciang\nPu Lu Kam\nPi Niang Ciang\nPu Son Suang\nPu En Kham\nPi Dim Ngiak\nPu Pau Lam\nPi Uap Huai\n- Sya Thawngkhawhau II 1954 zokhangsim na laibu part one\n- Bo Khup Za Thang i Kawlkam tawh a at Siallum Fortress ( History )\n- Lia Esther Cingh Khan Dim i Siallum Brief ( A ma ii thesis )\n- 1996 Sizaang laisim bu tan 4 sung Siallum thu\nSource : Sian Tongluan Bookshelf.\nItem Reviewed: Zomite Leh Mangkaangte Kidona Siallum Kulh Thu Description: Rating: 5 Reviewed By: Cinpu Zomi


timestamp: atn

url: =Malaysia LRT meileng sungah numei te akhoih kawikawi pasal khat kimanta :: ZOMI DAILY\nposted on 19 December 2017 at 11:39 pm Lomkholna: Malaysia, News, Sawltak, World\nMalaysia, Kuala Lumpur khuasung kikawmna meileng tungah pasal khatin numeikhat ii akalkawm azahmawh “Private Part” teng khoihsak, lawnsak cih nungsungteng Social Media ah minthang mahmah hi. Nungkal Thursday nitaklam 7:30pm hunpawl in LRT meileng sungah thupiang ahihi.\nBawlsiat athuak numeinu pen zumnasem Executive khat hi a, kum 25 aphakhin khat ahihi. LRT meileng tawh Pasar Seni Station panin Masjid Jamek Station zuanin apai laitak, meileng Coach sungah pasal khatin azahmawh khoihsak cihi.\nHih buaina thupiang hangin meileng Company te ahi Prasarana Malaysia Bhd te kiangpanin CCTV Footage zong Police te’n ngen uh a, tuabang in agamta pasal papen azon kipanpah uhhi.\nHih buaina thuthang pen Twitter tungah numei khatin agelhkhiat ciangin mipi tampitak in atheipah ngeingai ahihi. Tuanu ii gelhkhiatna ah kalawm numeikhat LRT meileng sungah pasal khatin zahmawhvai tawh bawlsia, Sexually Assaulted hi ci’n gelhkhia hi.\nTua numeinu ii gelhna ah “pasal khatin abombi hongkhia in azahmawh pen numeinu tungah tatphei hi. Tua numeinu pen huhna ngenin awnggawp himahleh agei aomte’n nuihsanlel uhhi” ci’n agelhkhiat khitzawh Social Media ah ki thehzakpah zihziah hi.\nTuabang in agamta pasalpa pen kiman khiatheita hi ci’n tuni in Police te’n genkhia uhhi. Tuapa pen India minam te hi a, kum 28 aphakhin khat ahihi.\nVideo: Cops arrest suspect in LRT molest cases\nTuapa pen nungkal Thursday nimah in Selangor police te’n amatkhiat uh hi a, Petaling Jay sung aom LRT Station te ah numei nawngkaisakna tawh akiman ahihi.\nTuapa hoihtak thu akisitsit ciangin Masjid Jamek LRT ah numei anawngkaisak penzong hihpamah ahihi ci’n Kuala Lumpur police chief Comm Datuk Mazlan Lazim in genkhia hi. Tuapa pen LRT meileng sungteng ah numei te asawk kawikawikhat nahimawk a, athu akisitsit ciangin muntuamtuam ah numeite ana nawikaisak kawikawikhat nahimawk hi.\nPolice te’nzong hihbangdan ki nopnehna, ki nawngkaisakna aomleh athu akician in amanlang in hong zasak un ci’n genkhia uhhi.\nTuabang atuakkha aomleh “Sexual, Women and Child Investigation Division” ah nasem ahi Staff Officer Deputy Supt Shafa’aton Abu Bakar at 019-611 4224 ahih keileh IO Sgt Lanny Riong at 014-334 1886/ 03-2146 0120 cihte ah ki zasak theiding cihzong thunei te’n pulakkhia uhhi. Sawltak #zomidaily\nPrevious: Tedim khuasung tuinek vai leh nasepzia kuppihna\nNext: Korea lasiam minthang K-pop Star khat amahleh amah ki sihbawl


url: =Kapteel khua ki khumcipna pan ki khahkol tading :: ZOMI DAILY\nposted on 15 May 2020 at 4:03 pm Lomkholna: News, TedimPost, Zomi\nChin State kumpi in Kapteel khua sung mite lokhawh singpuakna leh nuntak sum zonna a haksat luat lohna ding deihna tawh gambup huam Covid-19 Vaipua Committee te tungah hong puaksakna om bangin gambup thunei vaisaite in May 15, 2020 ni pan kipan kikhumcipna pan suakta thei ta, cih thu zum lai tawh suaksak uh hi.\nKikhumcipna pan kikhah kol ta, cih ciangin kidop ding gambup mipi zuih ding a kibawl thute leh Kaoteel khua adingin lamlahna thukhun kibawlte zuih kul ding hi, ci uh hi. Gambup mipite zuih ding thute pen:\nMipi kikhopna bawl thei lo ding, khut sil ding leh muktuam zang ding cih thupiakte pen zuih ding hi, ci uh hi. Mipi kikhopnate pen May kha bei dong kiphal nai lo ahih manin biakinn ah tukha bei dong kuamah a kikhawm theinai lo ding suak hi.\nHih khumcipna pan khahkolna tawh kisai-in Kapteel hausapa Pa Do Tuang in Tedim Post tawh kihona ah, “Gambup pan thupiakna ahih manin lungdam mahmah ung. Ahih hangin Tedim AD zum panin thupiak a om ma teng gambup thu galzak tawh bangmah kitangkhia ngam nai lo ding hi, lawp mahmah ung. Buai sung hong kem hong van siavuan siamahte akipan annek tuidawn ding hong huh a thu hong ngetpih khempeuh tungah lungdam mahmah ung,” ci-in gen hi.\nSang honkik dingvai\nSang kihon kik hun ding pen State Counselor Daw Aung San Suh Kyi makaihna ahi Covid-19 National level Central Committee te thukhensatna bang hiding a, sang kihon ding hun zekai kha thei ding hi, cih thu Ministry of Education Deputy Director U Zaw Htun Aung in gen hi.\nGambup Covid-19 Central Committee te thugen siksanin Myanmar Harp Media te genna ah July kha sungin sang hon kik zawh hamtang ding leh sang hon kik ma in Covid-19 tawh kisai a Quarantine lutna dingin a kizang sang inn te pen zatui hoih tak kap masa ding, ci uh hi.\nTulaitak Ministry of Education in sang Sia/Siamahte online tungtawn in laihilh zia ding training akipiak san laitak hi a, sang kihong kik leh sang naupangte hun kikhen in alang kahsak ding cihte gelna nei uh ci hi.\nState Counselor in zong “Covid-19 dalna zatui akimuh mateng sangkhak ding hitheilo ahihmanin sang hon kik kul ding hi” ci-in May 12, 2020 ni akibawl Online kamkupna ah gen khia hi. Abeisa kumte ah sang hon hun pen May 20 ni sang ki-ap sak in June 1 ni-in akihong kik ahi hi. Tedim Post\nPrevious: Thopi leh Mompi tangthu ~ Pau Lam Dal\nNext: US, Maryland State te’n Friday ni akipan Stay Home Order lakhia tading


url: =Penang Construction Site ah akivulhnelh misi luang 8 kimukhiata, Myanmar 3 kihel :: ZOMI DAILY\nposted on 22 October 2017 at 6:45 pm Lomkholna: Malaysia, News, Sawltak, World\nMalaysia, Penang State sung aom Construction Site khat mencim in, lei in avulhnelhcip nasem misi luang 8 ki mukhiata cih theStar pan kiza hi. Tanjung Bungah aom Construction Site ah zanni Saturday ni in thupiang hi a, Search and Rescue (SAR) Team te’n aki vulhnelhcip mencimlak teng abanban in azonkhiat uh ahihi.\nOperation Commander asem ahi Fire and Rescue Department assistant director-general (operation) Edwin Galan Teruki in agenkhiatna ah lei in avulhnelhcip amangcip nasem te lakah khatpa ii aphei pen tuni Sunday nitaklam 3:27 hunin SAR te’n muhkhiatbeh uhhi ci’n genkhia hi. Tuatawh akigawm in misi luang 8 aki muhkhiatna hita hi.\nHih akimukhia aluang giatna penzong aluang sagihna tawh aomna ki gamla lualo in leisung pan ki mukhia hi ci’n genkhia hi.\nAluanghawm pen siktawn vive akikoih, Iron Piles lakah akimu hi a, aluanghawm aki lakkhiattheih nadingin hun tampi beiding kici hi.\nTuciangciang misi akimukhia luang 8 phatota a, tuatepen Yunus Nazir Huson (Myanmar), Hossen Mia (Bangladesh), Muhammad Elyas Mustak (Myanmar), Hosrin (Indonesia), Erwin (Indonesia), Rahmatullah Mohd Sidiq (Myanmar), Md Nur Alam (Bangladesh) cihbangteng hi a, agiatna ii amin leh banggammi cihpen ki theician nailo cihi. Asi lakah Myanmar gammi zong mi 3 bang naki helsak uha, amin te ahihleh Bangladesh gamgidung ateeng te hileh kilawm hi.\nPrevious: Singapore ah pasal khatin losan “Firecracker” lawn ahih manin kiman\nNext: Hong Kong meileng lampi tungah numei khat asawnkhiapa kimanta\nMalaysia ah papi khatin atanu buan in naupaai, kha 7 phakhin ~ ZD


url: =Dec. 29, 2018 | A Hehmi In Gimthuak ~ MUC\nDec. 29, 2018 | A Hehmi In Gimthuak\nDec. 29 | A Hehmi In Gimthuak\nTu quarter sungin Mission news Kawlgam, Cambodia, Indonesia, East Timor, Thailand gam pan hi. Tu Sabbath in Thailand gam sung thupiangte i za ding hi.\nA neulai a kipan Ann in thumang lo, gilo, a lungtom mahmah khat hi. A sia-te’ thu mang lo ahih manin Tan 10 dong sangkah lo hi. A nu in cycle a hawl ding deih lo-in a cycle sikkhua kikhih hi. Thailand gam Mission College, tu-in Asia Pacific International University-ah sangkah dingin va pai-a, hoihtak sang a kah dingin a nu in vaikhak hi. “ Ka nu in kei hong muang lo hi,” ci-in Ann pulaak hi. “ Ka lungtom a, ka heh pahpah hi. Ka sep bang bang ki-khalna om lo-in ka gamta hi. Tua hi-in gamtatsia tawh thong sung a tunkhak ding a ngaihsun hun zong om zel hi.\nAnn in a sangkahna-ah thungetdan kisin hi. A lamdangtakin Pasian in Ann ompih hi. A sangkah a zawh ciangin Ann in kituiphum dingin khensat hi. A lawmte Khristian hi lo ahih manin Ann in tuikiphum ding cih a zak uh ciangin “hai lua hiteh,” “ thuman pan lampial pawlpi zui kei in,” ci-in nuihsan uh hi. “Ann in a hai hi keng” ci-in dawngkik zel hi. Ka upna nusia lo ding hing, Khristian suak ding khensat khin ing,” ci-in pulaak hi.\nA innkuan sungah buai-na lianpi piang hi. Ann in Khrisian suak ding a zah ciangin, aneu tung a kipan a a biakna nusia ding cih a zak ciangin a nu in neh mahmah hi. A nu in a theihzahin Ann’ khensatna khawl kik dingin thuum hi. Kikhawm thei lo dingin khaam hi. A innkuanun a biak uh pasian tungah laigelh dingin a nu in sawl hi. Ahi zongin Ann in a nungta Pasian khat bek om hi. A nu heh lua mahmah ahih manin, koi mah paikhia thei lo ding, ci-in, a nu in Bangkok a innkhaan sungah koihin innkhalhcip hi.\nAnn in nidang laibangin lungtom vat lo-in, inn sungah omin Lai Siangtho simin, Ann in nidang bangin lungtom nawnlo-in a kikhellam a nu in a muh ciangin i biak pasian bia kik ding na hiam, ci-in dong hi.\nA sawt ciangin a nu in Ann a ut biakna sungah kituiphum ding phal hi. Ann in tuikiphum ding a khensat manin a heh ngei bangin tu-in heh nawn lo hi. Ama khensatna bang mahin Ann in tuikiphum hi.\nTu-in Ann in Adventist International Mission Sangah siapi sem hi. Sangnaupang 150 bang pha om uh hi.\nTu quarter leitungbup Sabbath 13 sumpi in hih sangah kipuak ding hi.MUC in Tonzang pawlpi puak ding hi.\nNung Sabbath kizaksak mah bangin, tu Sabbath in Sabbath 13 ahih manin sumpi khiatngei zah thum khiat ciat ni.


url: =kilawmlel napi ahihetlo khat - TUNGZANG NEWS\nA sum pen a hunciang kei piak photding hi aa, kalawm pa'n, "Nasemte mai et nading tawh tul 80 bang kiging lehang" ci-in tuani kakikhen phot uhhi.\nAnitaak ciang ka lawm pa'n, (innlam aa te cial pa'n) phone tawh ong hopih aa sum tul 100 ong ngen in, tul 50 simloh adangteng zum aa nasemte piakding ong ci ahihman in, kei zong Kawlgam kumpi nasemte tawh nasepzia katheih hang bangzah taktak kisam cih theilo leh tua akisap beh tul 50 aitaang receipt omlo ding, i piakkhiatlam lahding omlo ding ahihman in athei ding leh ong theihpih ding thum leh li tung kakan beh kawikawihi. Tuazah kiim bang bei mawk mah inteh ong ci uhhi.\nHih kakan kawikawi teng ka lawmpa'n nazakik aa ong hopih leuleu in, "Nong muan kei leh ong cial ke'n" ci-in ong tawng hi. Ka dawnkikna ah, "Muanlohna hilo in, taangpi taangta sum zangding ihihman in sum hizah kisam takpi maw, kisam takpilo kakan ding kei sum pia khiapa nasep ahihi. Ke'n tangpi tangta sum hingawn ci-in ong kingenzah kanbeh nawnlo in pia khia ziau ngei loding hi-ing" kacihi. Tuateng tawh kihehsuah in kakikhen uhhi.\nKawlgam tawh kituaklo, nasem theilo, kithumansak cihdan kasuak hi. Zong hitakpi leng kakilawmhi. Mi' nuihsat, nehpik angah kahihi.\n2. "Ei pai hilehang, hizah nangawn kicing loding" or "amau ong pai leh hizah val bei ding ahihteh kituak gawp" cih pen akilawm mahmah kammal, paulap ahihi. Ahihhang, minam nasepna ah zatding mah ahidiam? I sep theih bangbang atawm bei thei pen aa ciltat ding hizaw mahmah ding in ka umhi. Kilawm lel napi ahihetlo khat ahihi.\nASSKyi in Singapore ah, "Golh guuk kici limlim a late leh apiate amawhna akibang ahihi. Apiate'n a late a siasak hizaw laihi. Tua ahihman in golhguuk pongpong kua ma'n piaksawm kei un. Piakloh aa pianglo ahihleh piang kei zaw hen, pia kei un. Gambup milip in piak sawm kei limlim lehang, ahi hilelhi" cihi. A piate mawhsak zaw laihi.\nSente leuleu in "kam vang a neih nak leh..." ci tangial uhhi.\nAtung aa tul 250 kilate zong tawlkhat sung a gil avah phialzongin tu'n kialkik khin in ka umhi. Sawtvei kikhom hetlo kacihnopna ahihi.\nAhihhang tutadih inbel, Kawlgam zia tawh akituaklo, nasem theilo, anuihzak huai, a zum huai, a kithumansak...


url: =Tulaai Leitung Thuthang Tuamtuam Updates August 3, 2014 :: ZOMI DAILY\nposted on 4 August 2014 at 1:42 pm Lomkholna: Khawmpau, Myanmar, News, World, Zomi\n· Bowling Green Kentucky state ah Zomi Innkuan Kentucky vaaihawmna tawh Pu Gin Kam Lian (ZCD General Secretary) te nupa tutkhoppihna nasiatak in August 2 2014 ni nitaak nai7-11 dong ZMBC Biak inn ah kinei in ZIKY pan Pu Gin Kam Lian kiphuah zolapi sakna, thudotna, dawnna, hanthotna te nasiatak in kinei hi. August 3 ni Sunday zingsang in Zomi sung ah Khangno lasiam mahmah Tuatuang leh alawmte Nashville khuapi pan Bowling Green onghawhto in ZMBC biak in Pu Gin Kam Lian tawh hanthotna tomnotuak leh Pasian minphatna ongnei uhhi. Video asawtlo in ongsuakding hi.\n· China gam Yunnan Province khanglam teng 6.1 magnitude haat in August 3,2014 ni in zinliing a, mi 381 si in 1,800 liam uhhi. Inn 12,000 sia ban ah 30,000 kicim in, micimawh tampi om ahihman in tuate honkhia ding in China kumpite in gaalkaap 2,500 puak uhhi.\n· Israel te in Rafah khuapi sung a UN te neihsa sangkhat sung ah migilo thum ahihman August 3,2014 ni in zial uha, mi 10 si in 30 liam uhhi. Mipi te kinaamtaak theihnading ngaihsutna tawh August 4 ni in in nai 7 sung galsim tawlngapakding ci in Israel ten taangkokhia uhhi. Israel misi 66 cingta a, Palestine mi 1,750 sita in 9,000 liam uhhi. Hih misi 1,750 lah ah 330 naupang hi in migilo gaalkaap 400 kiim leh adangteng mipi ci uhhi.\n· Kawlgam mualtungmi thautawi te lutang ahi NCCT te leh Kawlgam kilemna vaihawmpawl UPWC te August 3,2014 ni in Mitkyina khuapi ah kilawmtaatna dan in kimumaimai uha, Kachin gam kumpi thuneite pawlkhat zong kah uhhi. August 11 nipawl in kimuna pi taktak khat neiding in geelna nei uhhi.\nPrevious: Update: UN DPI/NGO Conference kah ding vai\nNext: Ebola kici zavaat namkhat kilawh ziahziah\nZomi te leh Kawlgam kumpi thak ~ Rev. Dr. Do Suan Mung


url: =Kim Jong Nam sihna North Korea gammi khat matding thu kipia ~ ZD :: ZOMI DAILY\nKim Jong Nam ki suamlupna vaitawh North Korea gammikhat Malaysian Police te’n matding in “Arrest Warrant” pulakkhia uhhi. Tuapa minpen Kim Uk Il kici khat hi a, kum 37 phakhin hi.\nKim Uk Il pen North Korea Airline khat ahi Air Koryo ah nasemkhat ahihi. Malaysia Inspector-General of Police Khalid Abu Bakar in Bernama te tungah Friday ni in agenna ah hihpa pen thudotna kibawlnuam ahih manin matding kideih cihi.\nMalaysian Police te’nzong hihpa matnopna vaitawh kisai in Foreign Ministry tungtawn in Malaysia gamsung aom North Korean Embassy ah zaksakna neikhin uhhi. Kuala Lumpur khuasung aom North Korean Embassy ah tulaitak Second Secretary pen Hyon Kwang kicipa hi a, tuapa tungahzong mattheih nading huhna ki ngenkhin hi.\nFebruary 13 ni in Kuala Lumpur International Airport 2 sungah Kim Jong Nam akithah khitciangin athatding in aki ummawh North Korea gammi 4 tezong Indonesia lam zuanin lengkhiapah uhhi. Hih mi 4 te KLIA2 panin alenkhiat theihpah nading in avaihawmsak pen Air Koryo ah nasem ahi Kim Uk Il in ii vaihawmsak kici hi.\nRelated: Kim Jong Nam thahna ah akihel Vietnam gammi Doan Thi Huong thu tawmkhat ~ ZD\nAmat khitsa uh North Korea gammi Ri Jong Chol ahihleh mawhmattheih nadingin pansan kician, Evidence kician omlo ahih manin, khahkik uhhi. Tuni Friday ni in akhahkhia uh hi a, North Korea ah Deportation bawlin puaksuakpah uhhi. ZD Sawltak #zomidaily\nPrevious: Sengam ah Kawlgammi khangno khat vankham zatui tawh kiman ~ ZD\nNext: Christian Hymn te’ tangthu: Pawlpi A Bul Zeisu Hi


url: =Piancilna 43 | Siantongluan\nTu-in gam sungah kialpi hong nasia semsem hi.\nEgypt gam panin a puak uh antang amaute in a gaih khit uh ciangin, a pa un amaute kiangah, "Paikik un la, eite-a ding an tawmkhat va lei un," a ci hi.\nAhih hangin Judah in ama kiangah, "Mipa in thupi takin kote hong hilhkhol a, Na sanggampa uh tawh nong ton kei uh leh ka mai na mu kei ding uh hi, hong ci hi.\nKa sanggampa uh hong zuisak lecin kote paisukin nang-a ding an ka va lei ding uh hi.\nAhih hangin amah nong zuihsak kei leh kote ka paisuk kei ding uh hi. Bang hang hiam cih leh mipa in kote kiangah, Na sanggampa uh tawh nong ton kei uh leh ka mai na mu kei ding uh hi, hong ci hi," a ci hi.\nIsrael in, "Mipa kiangah sanggam dang khat nei ung, ci-in genin bang hangin kei hong hici bawlsiat na hi uh hiam?" a ci hi.\nAmaute in dawngin, "Mipa in kote thu leh ka sanggamte uh thu limtakin hong dong a, Na pa uh a nungta lai hiam? Sanggam dang na nei uh hiam? hong ci hi. Hong dotnate ka dawnna-un ama kiangah a gen ka hi uh hi. Na sanggampa uh hong tonpih suk un, amah in hong cih ding lam kote in bangci theihkholh ding ka hi uh hiam?" a ci uh hi.\nJudah in a pa Israel kiangah, "Tangvalpa hong zuisak in; nang leh kote leh i tate siloin i nuntak theihna dingin kote ka va pai ding uh hi.\nKei pen ama-a dingin a kikham ka hi ding a, kei khutsung panin amah nong kal ding hi. Keimah in nang kiangah amah hong ciahpihkik loin na mai-ah kong koihkik kei leh, tua mawhna kei hong thuaksak tawntung in.\nBang hang hiam cih leh zekailo hi lehang tu-in nihvei i tungkik khinta ding hi," a ci hi.\nTua ciangin a pa uh Israel in amaute kiangah, "A tuaci bang ding ahih leh hih bangin gamta un: Gamsunga singgah limci pente pua un la, mipa tungah letsongin lingsi tawm, khuaizu tawm, singnai, myrrh paknamtui, pistakhio gah, leh almond gahte puak suk un.\nNa sum uh a zah nih pua un. Na van gong uhah a kikoihkik sumte puakik un, a kikhial hi khading hi.\nNa sanggampa uh zong samin ding un la, mipa kiangah paikik un.\nAmah in na sanggampa uh leh Benjamin hong ciahsak kik theihna dingin Vanglian Pasian in mipa mai-ah note hehpihna hong pia ta hen. Ka tate tawh ka kikhen leh a kikhen ka hi ding hi," a ci hi.\nTua ahih ciangin amaute in letsong la-in, sum a zah nih pua-in, Benjamin zong tonpih uh hi. Amaute dingin Egypt-ah paisuk uh a, Josef mai-ah a ding uh hi.\nJosef in amaute tawh Benjamin a muh ciangin, amah in a innsung nasempa kiangah, "Mite inn sungah paipih in la, gan khat go-in bawl in. Bang hang hiam cih leh hih mite in sun ciangin kei tawh an ne ding uh hi," a ci hi.\nJosef sawl bangin mipa in sem a, Josef inn-ah mite paipih hi.\nJosef inn-ah kipaipih ahih manin lau uh a, amaute in, "Eite sila-in hong bawlin i late a mat theihna ding, eite tungah thu hong zongin eite hong hih theihna dingin, a masa lai-a i van sunga sum kikoihte hangin eite hong kipaipih hi," a ci uh hi.\nTua ahih ciangin Josef innsung nasempa kiangah amaute paito uh a, inn kongkhakah amah tawh kiho-in,\n"Aw, topa aw, anlei dingin khatvei kong pai uh hi.\nKa giahna mun uh ka tun uh ciangin ka vante uh ka hong uh a, ka sumte uh a cingin ka van sung ciat uhah na omkik hi. Tua ahih ciangin kote in tua sumte kong puakik uh a,\nan leina dingin sum dang zong kong pua thuah uh hi. Ka van sung uhah kua in sum koih ahi hiam ka thei kei uh hi," a ci uh hi.\nAmah in dawng a, "Nuam takin om un la lau kei un. Na Pasian uh, note pa Pasian in note-a dingin na van sung uhah sum koih hi ding hi. Keimah in note sum a cingin ka ngah khin hi," a ci hi. Tua ciangin amah in amaute kiangah Simeon paikhiatpih hi.\nMipa in Josef inn-ah amaute paipihin, amaute tui pia-in, amaute in a khe uh sil khinin, amah in amaute late gan-an a piak khit ciangin,\namaute in tua lai-ah Josef tawh an ne ding uh ci-in za uh ahih manin sunin Josef hong pai ciangin a piak ding uh letsong bawlkhol uh hi.\nInn-ah Josef hong pai ciangin amau puak letsongte innsung ama kiangah paipih uh a, ama mai leilakah kun uh hi.\nAmah in amau omzia dong a, "Na gen uh puteek, na pa uh a dam hiam? Amah a nungta lai hiam?" na ci hi.\nAmaute in, "Nangma nasem ka pa uh dam hi. Amah nungta lai hi," a ci uh hi. Amaute in a lu uh kun uh a, zahtakna a bawl uh hi.\nAmah khuadak to a, a nu tapa Benjamin mu a, "Hihpa, kei kianga nong gen uh na sanggam moi pen uh ahi hiam? Pasian in nang hong hehpih hen, ka ta!" a ci hi.\nTua ciangin a lungsimah a sanggampa ngai lua ahih manin Josef manlangin paikhia a, a kahna ding mun a zong hi. Amah a inndei sungah pai-in tua lai-ah va kap sim hi.\nTua ciangin amah in a mai phiatin hong paikhia hi. Amah ki-ip tawmin, "An hong pia un," a ci hi.\nAmaute in Josef amah guakin nesakin, amaute a tuam mahin nesak a, amah tawh a ne Egypt mite in a tuam mahin ne uh hi. Bang hang hiam cih leh Egypt mite in Hebru mite tawh an nekhawm lo uh hi. Tua banga nekkhawm ding pen Egypt mite-a dingin a kihhuai ahi hi.\nAma mai-ah amaute a suakmasa a suah hun tawh kizui leh a moipen a khangnona tawh kizui-in tu uh hi. Lamdangsakna tawh amaute khatlekhat ki-en uh hi.\nJosef sabuai tung panin amau tanh ciat kipia-in, ahih hangin Benjamin tanh pen amaute-a zah nga pha hi. Tua ahih ciangin amaute in an ne tui dawnin amah tawh lungdam uh hi.


url: =Pallium i cih banghiam? ~ Rev. Fr. Damian Dal :: ZOMI DAILY\nposted on 16 August 2015 at 11:20 pm Lomkholna: Article, Biakna, Catholic, DamianDal\nPallium i cih in, tuucing hoihpa cih limlahna hi in, akang sitset tuuno mul tawh akibawl ahihi. Tuu no mul tawh kibawl sese hiam cihleh Topa Jesu in mihingte ahotna dingin amahmah biakpiakna tuuno in hongkipiak na limlah na zong ahihi.\nPope Benedict XVI agen na ah: pallium pen tuuno mul tawh akibawlna in, tuuno in amang, adamlo, athanem ahi, tuucingpa in aliangko ah pua in aciahpih a, nuntakna tuinak ah apaipih kik tua tuuno lim lahi naci hi (Homily, 24 April, 2005).\nHongpiankhiatna athu tom:\nPallium pen Christian kipatcil pekpan in akizang, tuucinglian te ciaptehna khat ahihi. Ahi zongin, AD 300 ciangdong laitawh nakiciapteh nailo hi. Athu in AD 312 kum in, Christian kibawlsiatna pi vengin, Christian te in suahtakna taktak nangah pan hi. Hih thuhangin, AD 312 ma a, Christian te nuntakzia leh kizopzia tampi te laitawh nakiciamtep lo in, ngeina in nakizang suksuk hi. AD 336 kum in vangam hongzuatsan ahi Pope St. Mark in amai nuai a nasem ahi siadaw (bishops) te Pallium anapiak na hoihtak in naki ciamteh hi.\nTua apiak bishop pa pen Bishop of Ostia ahihi. Hih ciaptehna pen Liber Pontificalis (Pontifical Book) ah kimu thei hi. AD 513 in, Pope Symmachus in St. Caesarius of Arles (bishop of Arles) tungah Pallium napia a, tua tawh kizom in, Italy gamsung leh apua a om siadawpi te tungah Pallium piakna nakizang hi. Tuhun ciangin pallium pen Archbishop (metropolitan bishop) te tungah kipia a, alianbel Siampipa tawh akizopna, pumkhat ahihna uhleh, siadaw (bishops) dangte tungah biakna thutawh kisai in, vantheihna thuneihna lahna ahihi.\nPallium akizatna ii khiatna\nPallium i cih pen, alianbel Siampipa (Pope) leh ama sanggam te ahi siadawte (bishops) kizopna lahna in akizang hi a, alianbel Siampipa tawh pumkhat ahihna leh, siadaw (bishops) dangte tungah nasep theihna vaipuakneihna lah na (right of jurisdiction by a metropolitan bishop) inzong akizang ahihi. Pallium icih pen liturgical vestment – biakpiakna tawh kisai vanzat khat hi in, akang tuuno mul tawh akibawl ngawng-awhkual khat ahihi. Fr. Damian Dal (Reference: Pontifical Liturgical Commission, “The Office of the Liturgical Celebrations of the Sovereign Pontiff.” Vatican)\nPrevious: Tuahsiatna ih cih hong mawkpailo hi ~ Hang Khan Lian\nNext: Tulaai Leitung Thuthang Tuamtuam Updates August 16 , 2015


url: =Khangno le Ngeina ~ Rev. Kai Cin Mang :: ZOMI DAILY\nposted on 31 August 2016 at 11:37 am Lomkholna: Article, Youth\nZomite pen i tamluatloh hangin leitung mun tuamtuam ah i om kawikawi tek ta hi. Zogam leitang tungah a om le minam dang lakah a tung pen tulaitak bang a mimalin kikim phial dingin ka um hi. Zanggam leitang minam dang lak-a teeng bang Zogam leitanga teeng sangin tamzaw khamai thei ding hi.\nMihing i cih pen i kiim i pam nuntakzia tawh a tamzaw kinungta tek pian hi. Minam dangte’ nuntakziate en-in, ciingin i nuntakpih tampitak om hi. Kiimlepam-te’ pau le hamte a kipan silhleten, nekledawn, omdan khawldante nangawn ah mi-a’ mah i zuih tampitak omta hi. Minam dangte’ lakah a omte bang in minam dangte pau le ham nangawn a zui pawlkhat i ommawk hi.\nKawlgam sung minam dangte’ laka nuntak nading lam tuamtuam tawh a zong nu le pate’ sung pan a piang tate bang a kiim a pam uh ngeina zui in, pau le ham nangawn minam dangte’ pau nuamsazaw pawlkhat om uh hi. Zomi pau pen limtakin pau theilo tampi ki-omta mawk hi. Nu le pate nangawn namdang pau a zangzaw peuh na ommawk hi. Nu le pate in namdangte’ pau peuh zang zawmawk ahih teh tua innkuan sunga, hong khang ding tate mailam ah minam itna hong koici om theih ding hiam?\nPasian’ thu hong tunma-in dawi kibia, kau kibia in, biaktheih biakmawh a kibia hi. Tuate kawmkal panin ki-itna bulphuhin Zomite’ ngeina sungah thugen, lagen, vaihawmna tuamtuamte a kinei zong om hi. Tuate lakah pawlkhat ensuk leng:\nMipi mo lei tawh kisai-in man le mual pen sial tawh kiseh in, sialpi khat, sialpi nih, pi le zabo, pi nuta cih bangin na kingen uh hi. Tua banga, a kingetna uh pen a deihna bulpi pen in ki-it ding kikhen lo ding cihna hi. Nuntakna haksa mahmah ahih manin mokhate in manpi a nget zahzah uh ciahkikna khat a neih leh hong puasak un cih bangin kivaikhak a, sialpi khat neih nang haksa kisa ahih manin nupate thu nengneng tawh kikhenin innlam a ciah om lo pah hi. Khantawnin kitul uh hi.\nMelmuh pen a nei omin a nei lo zong ki-om hi. Ahi zongin tuhun ciangin a si khat om leh a van omlaite tanau bulteng kihawmsak a, melmuh hawm hi gige hi. Tua pen ki-itna lahna hi.\nZukholh cih pen tute in pute’ tunga thupha ngetna hi-a, kumkhat sungin nihvei bang om thei hi. Sanggam tengin zong (upipa) innpite kikholh thei a, thupha ngetna mah ahi hi. Pute in zong thu ngetsakin thupha paih a, ute in zong thu ngetsakin thupha mah kipaih uh hi.\nKhuado cih pen Zomite adingin kumkhat sung lo-ma pan a piangte hangin Topa tung lungdamkohna ahi hi. Topa hong piak lo-ma pan a piang ante tawh kumkhat sunga hong piakte hang in, lungdam kohna ahi hi. Tua bek tham loin khuado ni-in innsung pan dawi le kaute kihawlkhia a, inn siansuahna kinei hi. Kumlui mangpha khak in, kumthak dawnna zong ahi hi. Zomite sungah hih bang pawi thupi i neihte zong a neng a tawngin kankhia a, i ngeina hoihte i kepcing ding khangnote tungah vaipuak om pha mahmah hi, cih hong gennuam phapha ing.\nLawm annek a ci zong om in, Sialsawm a ci zong om hi. Ahi zongin a hun a kibang, i zatna a kibang ahi hi. Lawm annek/Sialsawm pen Zogam leitang ah lopawi khit-a i neih pawi lianpi khat hi. A diakdiakin lei sungah i tuh/vawh khacite muatmawk lo a, hong pokhia in, gahhoih gahpha/tak hong neih na’ngin thungetna huna kizang hi. Khuahunte hoih a, guahtui a kicing i ngah nading le khuahun siate om lo a, Khuado dong cidam ludamin maban sep theihtek nading thupha thungetna pawi ahi hi.\nTopa tawh kizopna ahih manin a pawi thupi mahmah khat hi a, khangnote in a thu kicing zaw, kanbeh a, kepcing le zat dingin thupi mahmah hi. Khuado le Sialsawm pen khua makaite in vaihawmin a ni a kibangin kibawl a, khuasung kithutuahna zong ahih manin hoih mahmah hi. Khuabup-a bawlhun zong omin a tamzaw pen a bawngbawngin kibawlzaw hi. Pawi lah hi-in thungetna/lungdam kohna lah hi in, meltheih tanau teng ankuang umkhop hun zong ahih manin khangnote adingin theihhuai, zuihhuai, zathuai thu hoih mahmah hi.\nHih a tunga Zomite ngeina hoih i neihte pen ki-itna bulphuh a, i neih ahih mah bangin Pasian’ thu tawh a kituah lohna om peuhmah loin Lai Siangtho sunga kigelh Pasian’ deihna tawh a kituak Zomite’ ngeina ki-itna hi, cih hong telgen nuam ka hi hi. Zomite minam khat a om ihih mah bangin la, lam, tumtheih tuamtuam i nei a, ei tawh kituak dingin Pasian in hong pia pha mahmah hi.\nZomite la sungah Pasian phatna, ki-itna, lunglenna, gualzawhna, guallelhna, hanciamna, kipahtawina, gam itna, minam itna, ki-elna, etc… cih bangin deihna tuamtuam tawh a kiphuak la tampitak om hi. Tumtheih tuamtuamte bang zong ei adingin a nuamkhawm mahmah ding om hi. I lam tawh kisai-in lasakdan a tuamtuam a om mah bangin lamdan zong a tuamtuam pu le pate in na nei uh hi.\nZomite i manthan loh nading le mi mai-a i kidawk zawh nadingin, tu laitak a madawk zawdiakte’ mun luahto a, mite i batzawh nadingin tu laitaka khangnote’ vaipuak lian penpen hi. I pau i ham i ngeinate zumpih lo a, mite a lunglut theih na’ngin hanciam ni. Leitungbup ah i ngeinate i kizelhsak zawh leh mite’ thupi muh a kisuak tektek hi ding a, i Zogam hong paallun ding hi.\nZomi tuailaite aw, Zomite’ neihsa La, Lam, tumtheih tuamtuamte le i ngeina hoihte kankhiakik lehang Pasian’ hong piak thupha ahih manin kemcing, zang, zuntoh dingin hong hanthawn nuam ing.\n(a) Pupa’ gamlei gia bang zun ding, Tuailai zaitha phel bang khauh hen aw;\n(b) Tuailai zaitha phel bang khauh hen, Sinlai muantui bang ciim tek hen aw.\nRev. Kai Cin Mang (BOM)\nB.A.B.S; B.C.Min.; M.Min\nFounder & President, Bethesda Orphanage Ministry, Tedim\nPrevious: Philippines ah Rodrigo Duterte in President asepzawh mi 2000 val ki thatkhin\nNext: Malaysia Batu Caves leh munpawlkhat ah a ngongtatsawm mi 3 kiman ~ ZD\nZIUSA: Lungdambawl leh kumthak 2021 thupuak


url: =Thu ngaihsutzia: Formal Logic ~ Dr. Siambawi :: ZOMI DAILY\nposted on 15 July 2016 at 7:00 am UTC+9:30 Lomkholna: Article, Siambawi\nNgaihsutna le Nuntakna :: Na lungsim ngaihsutnate in nuntakna nak hi a, na neihsa a manphapen bangin na kep ding ahi hi. Paunak 4:23\nLokho singpuakna ah i zat ding tu le hei (tools) kisam hi. Thu khat peuhpeuh i ngaihsut ciangin zong mihingte in thungaihsutzia tuamtuam tawh kingaihsun thei hi. I thungaihsutzia tawh kizui in Thumuhzia kinei-in, tua tungtawnin i nuntak khuasakzia zong hong khelkhel hi.\nPorfessor Oscar Icahzo in thungaihsutzia nam thum in na khen hi. Kum tul tampi sung mihingte khantohpicinna (civilization) lampi dung ah thungaihsutzia zong tampi hong kibehlap toto hi ci hi.\nTuate in, (a) Formal Logic (b) Dialectic (c) Trialectic ahi hi. Hih tak ah Formal Logic thungaihsutzia tawh thungaihsutdan i en ding hi. Logic kammal in deep thinking, thuthuuk ngaihsutna hi.\nFormal Logic ngaihsutzia :: Formal Logic tawh thuangaihsun/thumuhna ah thu khat pen “Hi” ci-in akiciapteh khit leh kikhelsak nawn lo hi. “Hoih hi” ci-in aciapteh leh atawntung in “Hoih denden” in ciamteh suak hi. “Thu khat peuhpeuh pen Ahoih laitakin ‘a hoih lo’ hi thei lo hi ci-in ngaihsun hi. Tua ban ah, Ahoih le Ahoih-lo kikal ah bangmah om sak lo hi.\nNa khat i mel pen “A vom (black)” ahih leh “A kang (white)” hi thei lo. A Vom kawmin Kang thei lo. A Vom kei leh Kang ding. Tua te nih kikal ah bang mah om lo. Vom mikmek, vom pianpian, meikhu mel, kang pianpian, kang dektak, kang sitset cihdante om sak lo hi.\nFormal Logic in tawh thungaihsut ciangin;\nI. The axiom of identity\na. “A” pen “A” hi.\nII. The axiom of contradiction\na. “A” pen “A ahilo” hi thei lo.\nIII. The axiom of excluded middle\na. “A” le “A ahilo” kikal (alai) ah bang mah om lo. “Either… or”\nFormal Logic kizatna :: Minvawhna in kitamzat pen hi. Min tawh i ciapteh ciangbek in thu khat pen mihingte in kampau, kammal (aw, laimal) tawh kitel thei pan hi.\nGtn (a); Gamlak sung ah na tampi om a, tuate thu i gen nop ciang tua nate pen ‘suang’, ‘singkung’, ‘lui’, ‘paak’, ‘Sahang’, ‘Sakhi’ cihbang in kammal (word) tawh gen/gelh leng kithei sitset pah hi.\nTua tawh kizawitawn in :: Gtn (b); “Sakhi” ci a akiciamteh ganhing khat pen a tawntung in “Sakhi” mah kici suaksuak hi. Tua ngaihsutna pen behlap in, “Sakhi pen San hi” ci-in kiciamteh leh atawntung in “San” hi suak hi. Tua ahih manin, “Sakhi a pi san, a no san” in kici thei hi.\nPasian thu le LST :: Pasian pen Pasian hi den hi. Apatna le a tawpna (alpha & omega) hi a Hun tawh kizui in piandan (Pasian ahihna) kikhelna om lo hi. Pasian kammal ahi Laisiangtho zong kikhel lo hi. Pasian pen hoih hi. Atawntung in hoih den hi.\nPrinciple & Energy :: Leitung ah a kimu thei lo Principle tampi om hi. Tua te pen kikhel lo hi. Cihtakna, thumaana, hahkatna kilekkimna, itna, thukhualna cihbang thute pen atawntung in thupi den hi. Hih ahoih den thute i zuih zahzah in kikhangto hi. Hih thute i pelh zahzah in kikiamsuk hi. Amau pen kikhel lo hi.\nEnergy bulpite ahi, Khuavak (Light), Aw (Sound), Asa (Heat), Electric, Magnetic te pen om den hi. Kibawl thak thei lo a kibawlsia, kiphiatmai thei lo hi. Energy khat pan adang khat piandan kilaih thei bek hi. Hih Energy te i zat siam ciangin phattuamna kingah a, i lehzat ciangin siatna kingah hi.\nFormal Logic i kisapnate (khialhna hi lo)\n(A) Atawntung, Cikmahhun le Hun, Kikhelna\n(Always, Never Vs Change) (Static Vs Dynamic)\nFormal Logic i kisapna bulpi in “Hun” le “Kikhelna” ngaihsutna ah kihelsak lohna hi. Hun pen akibang (ahi)\ndenden (fixed) ding ngaihsutna hi.\nAkikhelkhel mihing, nate thu (dynamic) pen a kikhello (static) in muhna in Hun tawh kizui a kikhelna pen mu\nlo ahih manin athu taktak (reality) pen ahi bangbang in mu nawn lo hi.\nTua nungzui in, i theih loh thute kingaihsun (zo/nuam) nawn lo thei hi. Alang khat ah, thuthak sin ding kisam\nsak nawn lo thei hi. Atawntung (always) le Cikmahhun (Never) cih kammalte kitamzat hi.\nNisim nuntakna sungah akiza thei Formal Logic pawl khat,\n“Topa hoih hi, a tawntung in.”\n“Ken nangbek mah hong it den ning. Kong itna cikmah hun in kikhel lo ding ai maw.”\n“Khat vei van a guk ngei leh a tawntung a guta”\n“Sen ahih nak leh mihau!”\n“Mikang khat ahih nak leh ei sang apil zaw”\n“Sakhi” cih kammal i mun ah “Mi khat, innkuan khat, khua khat, Kipawlna khat, Minam khat, ….” koih in ngaihsun leng thutampi alomatangin hong nungzuih ziahziah pah ding hi. Tua i theih thute pen hun khat lai akipan tuni ciangdong i khuak sung ah icaiptehna (i kep) bangbang in ikhuak in hong lak kik ahi hi. Tua thute pen tulaitak mahmah in ataktak ah na “Hi” nawn lo thei ding hi. Banghang hiam cihleh tua thute akitheih/akicaipteh laitak in thuman (reality) hi thei mataleh Hun le Kikhelna pen mihingte theihna, ciaptehna hong ngak lo in, na paipai, na kikhelkhel ahih man hi.\nKhat veivei ciang, Kikhelna pen a om lo tawh kibang thei hi. Kikhelna pen Dialectic Logic (azangh mite) ngaihsutna ah “Na khempeuh pen akikhelkhel hi” ci-in ngaihsun hi. (Everything changes). Trialectic Logic (azangh mite) ngaihsutna ah Na khempeuh pen kikhelna hipah hi. (Everything is Change) ci-in kingaihsun hi. Bangbang ahizongin, Kikhelna pen ‘Hun’ tawh kibangin om denden a, kimuthei lo (akl) dampai lua mahmah ahih manin a kiphawk kha lo hi ci-in ngaihsut hi. (Dynamic)\n(B) Nih lak ah Khat bek tel tantan na (Either…or Logic)\nFormal Logic i kisapna lianpi khat ah “Akikal ah bangmah om sak lohna” pen ahi hi. (The axiom of excluded middle).\nMipa khat in Formal Logic tawh ngaihsutna akipatna akipan tua mipa in, “Amah” tawh kipan in ngaihsun hi. Amah tawh akibat kei leh (identity/min/kiciaptehna) amah aading angaihsut bangin ngaihsutsak zo nawn lo hi. “Kei” le “Kei ahi lo” te kikal ah khenna (sial/huan dai kai) in en ding hi. Nih a om nak leh khat bek a tel ding kisam hi. A kibat kei leh A kilehbulh hi cih ngaihsutzia hi. I nisim nuntakna sung ah akiza zel kammal le thu pawl khat ah;\n“Nong ngai hiam? Nong ngaih kei leh bel hong muhdah hi hamtang ni teh!”\n‘Kei lam’ maw ahikeileh ‘a ma’lam’\n“Lawm” maw “Gal”\n“Thukim” maw “Thukim lo”\n“Hong dinpih” maw “Hong langpang”\n“Maan” asak kei le “A Khial” hi pah.\n“Ei tawh akibang lo te a lelh ciang, ei a zo”\n“A lawm pa akiphat leh a mah akigensia a sang”\nLeitung nuntakna sung ah, nam khat bek tel ding akisam thutampi om hi. Tua mah bangin, khat bek tel tentan a kul lo thu zong tampi mah om hi. Mihing khat i hih nak leh cikmahhun za ah za (100%) ki maan ngei lo ding a, mihing khat i ngaihsutna zong za ah za a hoih, ahoih penpen cih om ngei lo hi.\nThukhupna :: Leitung i akikhel ngei lo le akiptawntung in anungta Topa Pasian le ama kammal Lasiangtho bek ahi hi. Tualosiah, i tenna leitung ah kipan, mihing, na khempeuh pen Hun cih akitheizolo thu khat hangin kikhelna tawh akidim ahi hi.\nLokho singpuakna ah i zat ding tu le hei, singatna te ama mun tawh kituak a i zat theih ciang ma kitun hi. Taih-inn dawl sangtampi a lamdingte ahileh van nam tuamtuam, set nam tuamtuam tawh akilam ciangbek in dawl sangtampi innliante kilam zo thei pan hi.\nI gam i minam khantohna ding i lamna ah tu le hei, seklu, setvan tuamtuam nei leng ma kitun baih zaw dinga kipzaw ding hi.\nNgaihsutzia, ngaihsutna khat peuhpeuh pen pomcip ding (akl) paikhia/pelh ding, a sang zaw/a niam zaw dan (akl) Amaan le Akhial in en leng haksa mahmah a, thukitukalh (paradox) zong tampi om hi. Akizatheihna le akisapna mun ah a kisam bangbang in akizattheihna (usefulness) tawh etkak leng kitel baih zaw ding hi.\nNgaihsutzia, nagihsutnate pen ei zat ding hi a, tuate zat i suah loh ding thupi hi. Theihtel sitset man hi lo in, ka sim khak laibute pan i gam i minam khantohna ding i hanciamna lampi ah kizattheihna om kha thei ding hi cih lametna tawh hihthute hong gelh ing. Hun pia in hih lai nong simsak manin ka lungdam. Zahtakna tawh, Tg. Sian Nun Siam, Siambawi\n7/5/2011) Ref: – Trialectics by Kyaw Win (2008) | Trialectics – Logic for New Millennium by Tomislav Budak (1995)\nPrevious: Kawlgam pan Mizogam lutna ~ Rev. Khup Za Go\nNext: Tedim gam leh Khantohna ~ Pu Tual Khaw Mang


url: =12. LUNGGIMNA PANA KIDOPNA – FGA Tulsa\nMarch 18, 2019 Comments Off on 12. LUNGGIMNA PANA KIDOPNA Burmese, Uncategorized, Zokam FGAIM\nA sia lamin gen leng, leitung pen lunggimna tawh kidim a, na khempeuhin lunggimsakin, maingatloh theihloh ahih manin nuntakna cimtakhuaisak hi. A hoih lamin ngaihsun leng, i lunggimna tampi pen mihing hong bawlhoih, thuakzawhna hong neisak, maban limci leh nuamzaw hong tunpih ding hun hoih hong bawlsak ahi hi. Na sim zel ding pen lunggimna hanga nuntak sia ding pan kidopna, lunggimna zatui ahi hi.\nEtdan siam in\nCi uh hi, i lawmngaih i deihdan liante zong a etna mun a hoih kei leh hoihlohna bang hiam nei uh hi. Melsia mahmah zong a etna lam a hoih leh sia lua lo thei veve hi. Na i etkakna leh i tehna tawh kituakin i tuak thute pen kilamdang thei hi. Khangmoi numei khat in college boarding panin a nu laikhak hi. “Nu aw, ka college nuntakzia hong hilh ning. Col- lege ka kah cilin cimtaak mahmah ing a, ka lawmte sum guksakin, tua tawh honda cycle kawmin ka taikhia hi. Tele- phone mung phukha in ka khe ka ciaksak a, doctor tangval khat in hong buaipihin a inn uah hong paipih hi. Hong khual mahmah ahih manin ka ki-it mahmah uh a, kiten zong ka sawm uh hi. Ahih hangin ka sisan testna-ah natna lauhuai nei cih kidawk a, bangbang hi leh nau paai khin ka hih manin hong ciah phot ning.\nA taktakin nu aw, ka thugensate ka ciamnuihna hi. Kong gelhsa thute bangmah tung lo hi. Hoih takin lai ka sim thei a, haksa ka sa mahmah hi. Geometry-ah mark 5 mu ing a, geology ah zong fail demdam ing. Ahih hangin na khat peuhpeuh a etdan na siam nadingin hong kawi gen gawp hi ing!” ci hi.\nTua laikhak cil lam a sim ciangin a nu ngaihsutna pen vana khai bangin na mahmah ding hi. A sinlai ah a failna thu a zaksakpah sangin, tua bang a siahuaizaw a hilh masakna in a nu heh nading nakpi’n daisak ding hi. Lunggimna na neih leh tua sanga siazaw na tungah a hoih lo hong kibehlaplohna hangin lungdam inla, na hamphatna ngaihsun in. Tua in hong dawn tuam mahmah ding hi.\nRisk ngamlohna hangin buai kei in\nTampi i genkhinta a, mihing a lunggimsak mahmah khat pen risk ngamlohna ahi hi. Sumbawlna, siamsinna, leh maban zawh a kulna khatpeuh-ah hih pen khangthakte buaina lianpi ahi hi. Charles Swindoll in hih bangin gen hi, “Mihing nuntakna pen risk tawh kidim a, lawhcing pelmawh ding a hong ciam thei khat beek om lo hi. Geelna khempeuh mawksuak thei a, na khempeuh a kigelh bang liana tangtunsak den ding lametna pen leitung ngeina tawh kilehngat hi”\nI risk ngam kei leh bangmahpi i ngah kei ding hi. A leng thei khempeuh in kiattheihna risk uh a, a pai khempeuhin kisuih khak risk uh hi. A tomin gen leng, khawsuak dingin bang hiam khat beek risk kisam cihna hi.\nNa nuih ciangin mihai banga kidawk risk na hi. Na kah ciangin a nehno banga kidawk risk na hi hi. Midang na zuat ciangin tua tawh kikholhkhopna hoih lo a om khak ding a risk na hi a, na lungtang sung a thusim na pholhkhiat ciangin mindai theih nading a pholhkhia risk na hi hi. Mi na it ciangin hong itkik kei khak uh leh lungsim natna tung thei a risk na hi a, lametna na neih ciangin lungkiatna risk na hi hi. Nasep na bulpat limlim ciangin lawhsap a risk na hi hi. Hihte pen a hoih lo lama i genna hi a, na khat peuhpeuh i sep ciangin lawhcinna nading a risk i hi hi.\nMi lawhsam leh zattak lo-a kibawlna baih pen na thei nuam hiam? Lunggim leh lau pipi in na hun zangden inla, bangmah hihsin (risk) ngam loin, na maban a hong tung ding pen a sia thei bang penin ngaihsunin, a sia thei pen lamenin bangmah sem ngam kei leteh, hun\nsawt lo cik sungin na sia khin ding hi.\nNuntakna limlim pen risk ahih manin na risk ciangin a kisam lopi’n na lungsim gimsak se kei in. Ngeina-in nei inla, a hoihpen a ngah dingin kigingkholin, a siapen hong tun khak zenzen leh zong a maingat ngam dingin kisakhol in.\nNa sep ding sem lel in\nEima lunglutna, siamna, theihtelnate leh mite hong lametna mahah nekzongin, nasemin, mi theih hi-in, tua lamah na sem lehang, tua in kisam het lo a lunggimna tawmsak hi, ci uh hi. Pawlpi sungah lawp lo pipi-in, a kilawmsakna bek tawh panla mahmah lecin na cimtak pah ding a, tua in lunggimna hong tunin, phunciakin, midang gensiat ding tampi na nei pah ding hi.\nTua bang mahin, mite sep theih leh meetpih khempeuh sep na sawm leh, kisam het loin na lung hong gim lel ding hi. Tua sangin na mabana nangma cihtheihna (potential) lamah sem le cin nang le nang kimuanna hong neisak ding a, lungnopna hong pia ding hi.\nNa lawhsap hun ciangin tua na nasep pen tona (chal- lenge) banga na ngaihsut a, a hoihzaw a sep kik na lunggulh mahmah leh, tua pen na tot ding, na sep ding maan tak a sem cihna na hi hi. Na lawhsapna mangngilh pahin na taimangsan a, midang mawhsak ding na zonzon leh na sep ding lopi, na lunglut lam leh na kivakna lopi khat a sem na hi kha ding hi. Ahih hangin na lawhsapnasa-ah lawhsap kik ding cihna lam hi lo hi.\nKitheihsak luatna pan kidawm in\nTulai in sumbawlna lamah hatzaw hih utna hangin mun le munah kikhem a, tungnungzaw hih kituhna pen ‘Rat Race’ kici hi. Thupina pen neih le lam hauhna-ah kiteh a, van\nmanphatna pen a sepkhiat tam lamah kituatin, lawhcinna pen mi tampi zawhna-ah kiteh a, tua dinmun tung dingin a maan lo bangzah phusuak hiam, cih lam kingaihsun nawn lo hi. Tua bang leitung in lunggimna piangsak a, kitheihsakna in natna bang liangin mihing ukcipin, pawlkhat bang zato inn lamah puak kul liang uh hi! Mihing nuntak manphatna sangin tungnun kituhna hizaw hi. A hoihlohdan pen ciamnuih gensiam minthang Lily Tomlin in, “Rat race ahih manin a gualzopen na hi zongin zusa mah na hi veve hi!” ciin genziau hi.\nNekzonna-ah mi in ama mailam ding hoih tak ngaihsun a, lawhcinsak sawma a sepna pen limci hi. Ahih hangin, ‘khantoh sawmna’ hanga midang khangto ding puksak sawm sese na lungtang pen lunggimna a piangsak lianpi hi a, leitung ngeina tawh kituak lo hi. I lungsim a gimsak tampi pen i neihsate hi loin, midangte’ neihsa peuh hi thei hi. Mi na hoih ngah, lawhcinna, neih le lam, leh thupina khawng hanga gimgawp pen a kisam lo leh leitung ngeina tawh kituak lo hi. Ganhingte in nuntakzia maan hong musak zaw uh hi. Vasate in a kisap kaan uh bu tom ngei lo uh a, saguh kheuh ding a hauhloh mana ihmut lim lo ui om ngei lo hi.Nakpi’n ngaihsun inla, na tupna mun tung thei dingin hanciam in. Ahih hangin Pasian, na innkuan, na cidamna, leh na lawmte mangngilh liangin thupingaihsut kei in. Maban khatpeuh nasep ding ciangin na sum neih leh na thatang in a citloh ding lamah lungkia kei inla, na lungsim in a cit leh citloh ngaihsunzaw in. Lungsim pen zat ding hi a, thathak lakzel ding, ngaihsutna pen a meet leh manpha thei bang pena zat ding ahi hi. Ahih hangin, mihing hongmihingsak, i go manpha tak i lungsim pen a kisam lopi’n gimsak kul sese lo hi.\nNa kama ta lo valh sawm kei in\nNa thupi sem khia thei dinga hong Bawlpa in hong bawl mihingte i hi hi. Siamna leh cihtheihna zong tampi nei-in,\nsin zelzel leng i damsungin na thak siamin, nuntakna manpha semsem ding hi. Ahih hangin, sep zawhloh, nuntakna a buaisak ding thu lianpiteah i kilimzat luat leh i siamna a tam zawh naknak leh i sulnung hoih lo ding a, tua in lunggimna hong tunin, i lunggimna in i cinna (efficiency) niamsak ding hi. Eima naseppi banah, pawlpi, khuasung, leh nadanga i kizatna in kisam lopiin hong lunggimsak thei hi. Kidawpsiam kisam mahmah hi.\nLungsim kingakna kician nei in\nGerman philosopher Friedrich Nietzsche in, “Bang hangin sem ka hiam’ cih a theite sangin, ‘bangci banga sep ding hiam?’ cih a thei kitamzaw a, buaihuai hi” ci hi. Mihing kipil semsem a, nasepdan zong kisiam semsemin, i sepna hang zong kihilh man loin, a sepdan i kihilh leltak hi. Vanbawlkhiatna leh kumpi sunga nasem tampi in a sep uh a sep ding dan thei mahmah uh a, ahih hangin bang hang a sem uh hiam cih thei lo uh hi. A pute un sem dingin sawl a, a sepdan ding siam uh ahih manin sem lel uh hi.\nTua in nuntak manphatna theihlohna, nekzonna leh tua nasep cimtakna, leitung thupi lo hi a theihnate piangsak a, nekzonna hoih mahmah a nek a zong, bangmah sinkhamna nei lo dinga ngaihsutte lakah hih thute hangin nuntak cimtakna hanga kigui-awk hong tam mahmah ta hi.\nTua manin, na nasepna a hang theih sawm inla, tun sawmna, tun theih nadinga kilamet hun leh tun theih dan ding geelna leh maban kician takin bawl inla, tua pen ‘na lungsim kingak nadingin’ zang in. Tua hi leh, na nuntak nuamin, nuntak manphatna na thei ding hi. Tua bang na neih kei leh, lunggimna leh bangmah lo a kitheihna hangin gitloh gamtat, zu le sa tawh kidiahin, nuntak cimtakna leh sihna ciang dong hong tun thei hi.\nHih bang hun cianga lunggimna a dawn thei hoih mahmah pen, i lunggimna thu i muanngam mite kiangah\ngenkhiat ahi hi. Councellor tamzawte in midang tungah thu tampi gen sese lo uh a, lungduai takin a zuan mite lunggimna ngaihkhiatsak zaw uh hi.\nNa dikna leh ngah ding thupi ngaihsut lua kei in\nUnited States pen a suakta gam hi napi’n ngeina thukham tawh ki-um ahih manin, thukham leh thumanna pen a taktakin mikim nuntaknaah zang uh hi. Ahih hangin hong limzat luat uh ciangin lunggimna tampi hong tun mawk hi. Mikim in eima dikna leh ngah ding khempeuh ahi ding bang lianlianin ngah sawm tek le’ng nuntak nuam het lo ding hi.\nNa vengpa in sing a suan leh na khuahekna hong dal ding hi. Suah pawi a bawl uh ciangin bengngong mahmah ding uh a, suakta taka dai dide-a na omna buaisak ding hi. Vakhu khawi uh leh na huang sungah ek hong tha kha leh.. cih bekbek ngaihsunin leitung na zat leh nang tawh hong kinai peuhpeuh court a tut taak ding a gi lo vive hi khin ding a, lunggim denin hun na mawk zat ding hi.\nA sing suan uh pen nang adingin khawlmun nuam, a suahni pawi bawl uh zong lungdampihhuai, a vakhu khawi uh pen nuntak a nuamsak banga na ngaihsut leh innveng hoih\na nei na hiziau ding hi. A thuakden hi a na kingaihsut leh na lungsim buaiden ding a, nangma ngah ding, na dikna, na hun hoih nang ading beka zat na sawm leh lunggim bek thalawhin na buai mahmah ding hi. Midangte in na dikna leh nangma ngah ding leh hun hoih hong buaisakna uh sangin, midangte kianga na dikna, nangma ngahding leh hun hoih na piakkhiat tam nak leh na lunggimna kiam ding a, na lungdamna hong lian ding hi.\nThu hoih tawh nuntak nuam in\nI ngaihsutna a makaih mahmah pen i muh leh theihte\nhi lel hi. Tulai leitungah i muh leh theih tamin, a kigamla pipi, a kibang het lo khawng ahi hi. Laibu sim ding, TV et ding, hekna lamlamah sin ding leh theih ding om a, mitkhap sung nangawnin zong kilamdang zel ahih manin hihte in i nuntakzia kilamdangsak mahmah hi.\nTangthu leh film na et ciangin, a lauhuai leh lunggimna lam bekbek na khuak sungah na thun leh, nuntak a nuamsak ding hi loin migi lo pana bit nading lametna tawh ui na khawi ding a, etlawmna lam hi loin migi lote kiangpan bit nadingin inn na um ding hi. Nuntak nopzawk lametna hang hi loin, mi tamlohna gamdaina mun na zuan ding a, na nuntakna pen launa tawh kidim tawntungin, tua pen nangma kibawltawm hi ding hi. “A maan, a dik, a tang, a siangtho, a deihhuai, leh pahtakhuai thute – a hoihna leh phattak thu tawh na lungsim uh kidimsak un” (Fil. 4:8) ciin Lai Siangtho in a gen pen maan mahmah hi.\nA luangkhia lamin ngaihsutna zang in\nI gensa bangin i ngaihsutna pen eima phattuam nading bekin i zat leh tawlhuai mahmah hi. Midang i panpih ciangin ei le ei a kipanpih i hi a, sum le pai leh a dang tuamtuamah meet lo tawh a kibat hangin lungnopna hong tun thei hi. Ei sanga dinmun siazaw, lametna tam nei lozawte, hong kileh kik ding lametna nei lo a i panpih ciangin, a gahsuah pen ei tungah na hoih sepna hangin hong kilangkhia veve mawk hi.\nThusim genpih theih ding lawm hoih nei in\nKoppih nei lo a sawtpi a om ‘senior’ kicite in haksatna a tuak theih zel uh pen mah le mah kimuanlahna, bucing lo a kitheihna leh maban om loa theihna ahi hi. Nupa a kiten ciangin ta hoih tak, gam luah ding, Khristian innkuan.. cih lam bek ngaihsutna hi lo a, nuntakna ‘balance’ a bawldik\nding hi, kici hi. Tua muna a poimawh mahmah pen lunggimna kihilhtuah theihna leh i kingakngamna ahi hi. Thusim khempeuh kihilh kisam khol lo hi. Ahih hangin, lunggim huna koppihte kianga thusim hilh ngam lo leh hilh taak lo nupa kikopte’ nuntak pen tawlhuai mahmah hi. Hauhna leh minphatna in vengsak thei lo a, gam khangto ah nupa kikhenna tamsak mahmah hi.\nA lunggim ngei lote pen mi ngeina nuai lam hi nuam uh a, lunggimna pen mi ngeinate neih ahi hi. Gensa bangin, na lunggim ciangin mi bang lo na hi pah kei a, a taimangsan nading na zon danah na pilvan kisam hi. Mikim in lunggimna taisan nading lampi kizong ciat hi. Eima nuntak a nuamsak lo, zahtakhuai lo, leh lunggim kibehlap nadinga lungnopna zon khak pen poi mahmah hi. Thangtatna leh nu le pa (sex) lama lungkimna zong pen dinmun lauhuai taka nuntak theihna ahi hi. Tua sangin kimawlna, exercise lak, ngaihsutna dang hong neisak thei ding lam ngaihsunin, zing thawh baih, khe tawh saupi pai, lawm thak bawl, pak leh ganhing buaipih, khualzin khiat, kimawlna mun a pai, naupang tawh kimawl,\ntumging lam lim zat….. cih khawng pen lungsim gimna a dawn theite ahi hi.\nLunggimna pen mawk taikhiatsan sawm kei in. Hong tung pelmawh dingin ngaihsun lel in. A ngah ding leh maingat dingin kigingkholzaw lecin tawldam ding hi. Pelh theih ahih leh pelh inla, pelh theihloh ahih leh buai gawp loin a vensak ding dan ngaihsun in. Na lunggimna pen nangmah hong puksak hi loin, na thanemna pen hong thahatsak vanzat hoih khat suaksak sawmin ‘hangsan’ takin maingatzaw in.\nZoplaiding: 13. MUHKHOLHNA


url: =Oklahoma City pan akibawlkhia Aksa sungah asianglo om ahih manin Recall kibawl ~ ZD :: ZOMI DAILY\nposted on 25 March 2017 at 7:59 pm UTC+9:30 Lomkholna: News, Sawltak, USA, World\nUSA, Oklahoma City sung aom OK Food, Inc. panin aki bawlkhia Aksa “Breaded Chicken Products” tepen asungah nekding ahoihlo vanpawlkhat akihelkha om ahih manin abawlkhia Company in sapkikna “Recall Products” bawl uh cih USDA (United States Department of Agriculture) pan kiza a, Fox News te’nzong genkhia uhhi.\nAbawlkhia Company ahi OK Food, Inc., in sapkikna abawl Breaded Chicken bekbek avekpi in akigawm 933,272 Pounds bang phading cihi. Hih Aksa te sungah Metal namkhat akihelkha om kici a, nekding in siangtholo hi ci’n U.S. Department of Agriculture’s Food Safety and Inspection Service (FSIS) te’n genkhia uhhi.\nHihvai pen USDA te’n a website uhah “OK Food Inc. Recalls Breaded Chicken Products Due To Possible Foreign Matter Contamination” cih thulu tawh 23 March 2017 ni inzong tangkona neikhia uh a, Health Risk pen High in koih uhhi.\nBreaded Chicken akici Aksa tepen Ready-to-eat (RTE) in akibawl ahihi. Company panin aki bawlkhiat hunpen 19 December 2016 panin 07 March 2017 kikal sungin akibawl hi a, “Save A Lot” leh “WalMart’s Great Value” cihbangdan in Brands tuamtuam tawhzong ki hawmkhia cihi.\nOklahoma City panin aki bawlkhiat khitciangin US gambup muntuamtuam ah zuakding in kipuak kawikawikhin ahih manin State tuamtuam ah tungkawikawi khading hi.\nHih bangdan in Recall asapkikna uhpen abawlkhia OK Foods Inc. te kiangah Complaints 5 veibang akibawlkhit ciangin FSIS Inspection Personnel te’n sitcian kikna nei uh cihi. Tuabang in aki sitciankik ciangin Breaded Chickens te sungah Metal Objects namkhat kimu cihi.\nOK Foods Inc. te genkhiatna ah tuabangin Complaints akibawl, Metal namkhat kihel akici tepen hih Breaded Chicken akibawlna ah akizang Metal Conveyor Belting panin athemneng akia te kihelkha hiding cimawk uhhi.\nTua ahih manin OK Foods Inc. panin akibawlkhia Breaded Chicken te nane kei un ci’n aki tangkokhia ahihi. Aleikha te’nzong naleina uhah apkik unla, asum ngetkik theihding inzong ki vaihawm theiding hi.\nRelated: Little Tikes naupangluai zat huailo ci’n abawlkhia Company te’n Recall bawl ~ ZD\nUS gamsung State tuamtuam aom Zomi te leh, adiakdiak in Oklahoma City sung aom Zomi te naki hilhsawn un. ZD Sawltak #zomidaily\nPrevious: Kumcingnailo Driver numei khatin piteek khat taihlum ~ ZD\nNext: Union of Burma leh Zomite ~ Khup Lian Thang\nLungnopna hong piathei lawmhoih tampi nei in


url: =• Canada gam Ottawa khuapi a om gaalpi phawkna innpi ah thautawi migilo khat in October 22 ni in Gaalkaap khat kaplum a tuakhit ciang taai in Parliament Innpi ah luut ahihman Innpi cing Palik te tawh tawlkhat akikaap khitciang Thautawi migilo khat si in adang bangzah omlaaiding cih kitheilo ahihman Parliament Innpi kikhaak phot in gaalkaap leh palik athuang thuang in cingzihziah uhhi. October 21 ni mah in Muslim biakna zui mikhat in Canada gaalkaap nih mawtaw tawh muhgige theih gige in phullum hi. Hih thu te peen tukha kipatlam a Canada in Syria leh Iraq gam a IS te ado US te huhding cih khensatna aneihna pan un migilo te ongkipan uh ahihi. HIh thu te hang in US gam saklam siahteng leh adiak in Innkaangpi omna Washington DC kiim teng ah gamcing leh thukan khauh sak mahmah uhhi.\n• Syria gaalkaap te in October 21 nipan October 22 ni kikaal nai 36 sung in Syria gam tapong te leh IS te kuakua cilo in kumpi langdo kheempeuh omna Gaalvanleeng tawh 200 vei akap napan Aleppo khuapi sung IS te galaal vanleeng 3 lakpan nih kapzansak uha akhat zongsaan laaitak uhhi. US leh Arab beelpawl ten zong akiutek pan nado ciat uh ahihman IS te thaneem tuam mahmah uhhi. Ahizong in alungkham huai kik khat ah nungsungteng a US ten Kurdish gaalkaapte panpih nading Gaalvan leh vanzattuamtuam Kobane khuapi kiang ah akhiat te uh IS te khutsung tung ci in Syria gam encik zaleenna pawlpi te in genkhia uhhi.\n• Israel gam Jerusalem khuapi sung a khe tawh khuasung vaak mihon lak Palestinian gampan apai mawtawh hawlkhat pa in amawtaw tawh phul ek a , naungeek kha 1 aphapan khat si pah in adang mi 8 te liamna tawh zato ah kipuak uhhi. Bang ngaihsut na nei bang hang cite Israel thuneiten telkan saan uha, Mataw hawlpa zong zato ah puakphot tadih uhhi.\n• Afghanistan President thak liklek ahi Ashraf Ghani China gam ah October sung in ngah hawhding a vaaithupi tuamtuam kikupna neiding ci in China Foreign Department te in October 22 ni in taangkokhia uhhi. US leh NATO te adeih bangphalo ahitam maw China lam aleh taai ci in mipil pawlkhat te in upmawhna genkawikawi uhhi.


url: =GZA – Kawlgambup ki teelpina tawh kisai tangkona :: ZOMI DAILY\nposted on 1 July 2020 at 2:47 pm Lomkholna: GZA, News, Politics, Zomi\nDear A zahtak huai kong muan kong suan uh Zomi makaite aw, GZA pan in na itna tawh na khut uh kong len uh hi. I theihsa tek mah bang in, hong tung ding November ciang in Kawlgambup Kiteelpi na hong om kik ding hi ta hi. Zogam le Zomi te ading ahoih pen mipi palai MP ding te Pasian in hong piak nadingin Zomi bup in tuni mahmah a kipan in thungen tek ni, ci-in GZA panin kong zawn nuam uh hi.\nTua banah, mihing lampang panin zong makai gina i ngah theih nadingin Thu 10 te enkawm sa in i MP dingte teel thei lehang ci-in GZA panin lunggulhna lianpi kinei hi.\nTua ahih manin, Kawlgambup Kiteelpina tawh kisai Taangkona kong nei uh a, na omom na mun tek uh ah Zomipih te pawlpi, kipawlna tuamtuam le mimal khat tek ii theih ding, telcian nading in thuzaksakna, thapiakna le hanthotna nong neih sak nading un GZA pan in muanna lianpi tawh kong cial uh hi. Gam leh minam veina taktak tawh, GZA Central Executive Committee – Gobal Zomi Alliance – 528 (a) U Kaung lane, Kyimyindine – 11101 Yangon, Myanmar.\nHong tung ding November ciangin Kawlgambup kiteelpina om ding ci-in kumpite in tangko khia khin uh hi. Abeisa kiteelna nihte (2010 leh 2015) ah ei Zomite in gam leh minam avei tenten mi gina leh panmun gina ngah zolo ihih manin i Zogam (Tedim, Tonzang, Cikha gam) pen Chin State ah aniampen mun kitung hi.\nMite in nai 24 mei angah zawh uh kum sawm bang cing khin phial taleh, e’n tuni dong ngah zo nailo hihang. Tuisik nangawn kham zo nailo hihang. I lunggulh mahmah district bang ngahkhia zo mahmah lo hihang.\nMite in college khawng, university tuamtuam khawng, vanleng tukna khawng ngah keei taleh e’n Government Technical Institute (GTI) sang ciang nangawn ngah zo lo mawk hihang.\nChin State budget a kihawm ciangin midang ta tawh tehna ei aa pen cihtham vetlo hi. Kum 10 sung pampaihna, khaktanna, netniamna i thuak dipdep khin hi. Hih bang i thuak pen ei ginat loh man mah zong himai hi.\nTua ahih manin, tukum (2020) kiteelna ah gam leh minam avei taktak mi gina khat leh nih, panmun hoih simsim ah i tutsak zawh kei peuhmah leh bel Zomite mailam pen khimzing bang ding hi. Cikmah hunin i lawmte phazo nawn lo ding hihang.\nTua hi-a, amasa pen in panmun gina a tuzo ding mi gina Pasian mahmah in hong piak nadingin Zomi bup in tuni mahmah a kipan in thungen tek ni, ci-in GZA panin kong zawn nuam uh hi.\nTua banah, mihing lampang panin zong makai gina i ngah theih nadingin anuai a thu 10 te en kawm sa in i MP dingte teel thei lehang ci-in GZA panin lunggulhna lianpi kinei hi.\n1. Lungsim leh nuntakna mahmah tawh anungta Pasian akihta, azahtak mi hi ding hi.\n2. Ama angsung bek en loin, gam leh minam a it, avei taktak mi hi ding hi. Gam leh mipi tung pan bang ngah thei ding ka hiam cih ngaihsun loin gam leh mipi tungah bang piathei ding ka hiam cih a ngaihsun mi hi ding hi.\n3. Kam bek tawh hi loin sepkhiatna leh piakkhiatna tawh gam leh minam aveina alakkhia zo mi hi ding hi.\n4. Ei mite sungah lungduai leh migi in, ahi zongin, nam dangte sungah a kisam bangin apau ngam, asem ngam, aphu ngam mi hi ding hi. Gam leh minam aa ding ahih nakleh zum leh dai, sup leh baai athuak ngam mi hi ding hi.\n5. Beh lungsim, khua lungsim, pawlpi lungsim te nei loin Zogam bup, Zomi bup khantoh nading asem nuam mi hi ding hi.\n6. A nisim nuntakna ah nek leh dawn a kipan in a kidawm zo mi, a zahtak baang mi hi ding hi. Numei/pasal vai leh sum leh paai (golhguk nekna) thute ah paubanna, minsiatna nei lo ding hi.\n7. Kawl kam nuam tak zang thei in, Mangkam zong a kilawm ciang a zang thei mi hileh deihhuai hi.\n8. Tungsiah uliante leh nuaisiah nautangte tawh kipawl siam in mite maipha amu thei mi hi ding hi. Gam leh minam aa dingin a kisapna munte ah a kiniamkhiat thei mi zong hi ding hi.\n9. Kawlgambup makai uliante in panmun (zaa) thupi khat peuhpeuh piak dingin muantak asak uh mi hileh deihhuai mahmah hi.\n10. Kum 5 asep sungin Zogam leh Zomi ta dingin agentaak na lianpi khat peuhmah asepkhiat sawm hamtang mi hi ding hi.\nPrevious: Mualtung kahna pan sinkhiat ~ Lang Khan Chin\nNext: Lai Siangtho sung nambat tentuahna


url: =Dikna thu ahi, Diksakna le Diktanna :: ZOMI DAILY\nposted on 1 December 2014 at 10:46 am Lomkholna: Article, SuanghDal\nDikna Thu (Justification)\nHih dikna (Justification) thu pen tatkhiatna (Redemption) thu bek tawh a piang thei hi a, tua tatkhiatna pen Jesuh Khrih le a Singlamteh thu bek tawh a piang thei ahi hi. Mi khempeuh dikna Thu kisam hi. Banghang hiam cih leh mikhempeuh migilo mimawh mikhialte ahi uh hi. Dikna ih ngah theih nadingin Diksakna Thu ih kisam masa uh hi. Hong diksak Pasian hi a, a diktang pen thu-ummite ahi uh hi.\nDiksakna pen pia hi cih lahna kammal hi a, diktanna pen ngah hi cih lahna kammal ahi hi. Diksakna pen piakna thu hi a, diktanna pen ngahna thu ahi hi. Ngahna le sanna a pian theih nadingin piakkhiat kul masa hi. Diksakna ih ngah theih nadingin hong kipiakkhiat kul masa hi. Tua ong kipiakhia diksakna ih ngah theih nadingin Upna kisam sak hi. Pasian in midikin ahong ciapteh theih nadingin mihing lam panin Upna ih kisam masa hi. Lai Siangtho in tua upna nangawn Pasian’ letsong na ci hi (Eph.l 2: 8,9). Upna thu pen a um nuam lote’ adingin mawhsak nading thukhenna hi a, a um mite adingin Upna pen diktanna ahi hi (John. 3: 16-18). Upna tawh diktanna pen hehpihna hanga Jesuh’ ong tatkhiatna thu tawh a piang ahi hi. Mangpau in tatkhiatna pen Redemption ci uh a, Dikna pen Justification ci uh hi.\nTua dikna (Justification) thu sungah thu lian mahmah nam nih kihel hi. Tuate gel in Diksakna thu le Diktanna thu ahi hi. Diksakna le diktanna pen a khiatna a kibat lian loh hangin a kikhenkhia thei lo meii le guah a bang uh ahi hi. Pasian in ong diksak ciang bekin dik a kitang thei ahih mah bangin diktanna pen diksakna hang bek ahi hi. Diksakna om lo pi-in diktanna piang thei lo hi. Ei le ei dik ih kisak hangin Pasian mai ah belpuansia a bang lai ih hi uh hi. Ei le ei dikkisakna pen gitlohna ahi ta hi.\nLai Siangtho sungah kuamah midik om lo ci hi (Romans. 3: 10-12). Eite mimawh ih hi kei ih cih leh a zuau phuak ih hi a, Pasian zuaphuak dingin a bawltawm ih hih manin eite’ sungah ama’ Thu om lo cihna ahi hi (1 John 1: 10). Lai Siangtho sungah mikhempeuh in zuau a gen zongin Pasian in thumaan gen veve ding hi, na ci hi (Rom. 3: 4). Mawhnei mi ka hihi, na cih leh thumaan a gen na hizaw hi. Tua ahih leh tua mawhna panin dikna Thu na kisap lam na thei nuam hiam?\nPrevious: Kei le Ka Boss pa ~ Khat Thang\nNext: ZYA le ZOFA lunggulh tualpi le hall vai\nMangpha Tg. Thang Baan Kim (Mang Khan Gin) Kum 31, (Gualnam beh)\nAi khua panin sin ding ~ T. Sawm Lian\nKiallap: Coronavirus tawh kisai thu 7


url: =Zekhariah 9 | Siantongluan.net\nZekhariah 9 |\nTopa thugenna: Hadrak gammite gimtuahna ding Topa in thu khenzo a, Damaskas khuapi in zong tuak ding hi. Israel minam khempeuh, Topa}-a ahih mah bangin leitung minam khempeuh zong Topa}-a mah ahi hi.\nHadrak tawh a kigizawng Hamath zong, Topa}-a mah hi a, siamna a nei Taia khuapi leh Sidon khuapite zong, ama-a mah ahi hi.\nTaia khuapi in galnanna kulh bawl a, leivui zahin ngun leh kham hau a, kongzing nin zahin kiciang venvan hi.\nAhi zongin Topa in a neih khempeuh laksakin tuipi sungah paihsak ding a, a khuapi a haltumsak ding hi.\nAshkelon khuapi in hih thu mu-in lau ding a, Gaza khuapi in zong gimlawh ding hi. A lametna teng bei ding ahih manin Ekron khuapi in zong gimlawh ding hi. Gaza khuapi in a kumpipa taan ding a, Ashkelon khuapi kinusiacip ding hi.\nAshdod khuapi-ah minam dangte zong teng ding a, a kiphasak Filistia mite ka beisak ding hi.\nAmaute in sa, a si tawh ne nawnlo ding uh a, a kikham ante zong tang ding uh hi. A suakta sunteng, keima mite suak ding uh a, Judah mite lakah beh khat bang ding uh hi. Jebus mite mah bangin Ekron khua mite zong keima mi suak ding uh hi.\nTua ciangin ka gamsung ka hu ding a, galte ka nawksak nawn kei ding hi. Ka mihingte thuakna mu khin ka hih manin migilote, ka bawlsiasak nawn kei ding hi.\nZion mite aw, nakpi takin lungdam un. Jerusalem mite aw, lungdamin awng un. En un, na kumpipa uh hong pai hi. Amah, gualzawhna tawh hong pai hi. Ahi zongin kiniamkhiatna tawh hong pai a, sin nailoh lano tungah hong tuang hi.\nGalkidona leengte Israel gam pan beisakin, sakol galkapte, Judah gam pan ka lakhia ding a, galdona-a kizang thalte kisusia ding hi. Na kumpipa un minam dangte lakah kilemna thu gen ding a, amah in tuipi mong khat pan tuipi mong khat dong, Eufratis Gunpi panin leimong dongin a uk ding hi.\nSisan tawh a kikipsak, note tawh ka thuciamna hangin na salsuahna uh keugaw gam panin note ka hong suaktasak ding hi.\nLametna a om no salte aw, ciahkik un la, a muanhuai mahmah na mun ngei uh zuankik un. Note thuaknasa a zah nihin thupha ka hong piakna ding tuni-in note kiangah ka hong gen hi.\nGrik mite, simna dingin Judah, thal bangin keekin, Israel thaltangin ka zang ding a, Zion mite, namsau-in ka zang ding hi.\nAma mite tungah Topa kilang ding a, a thaltang lotte khuaphia bang ding hi. Topa Pasian in peengkul tum ding a, leitaw lam panin a hong pai huihpi tawh a va kuankhia ding hi.\nVanglian Topa in ama mite hu ding a, ama mite in a galte uh susia ding hi. Galdona sungah zukham bangin awng gawp ding uh a, a galte uh sisan luangsakgawp ding uh hi. Biakna site, biakna tau tungah hai-a sun tawh kibangin a luangsak ding uh hi.\nTuucingpa in a tuuhonte lauhuaina panin a hotkhiat bangin, tua ni ciangin Topa, amau Pasian in a mite a honkhia ding hi. Kumpi lukhu tungah a om suangmanphate bangin ama gamsungah a mite taang ding uh hi.\nTua thu bangzah takin hoihin nuam ding ahi hiam? Anlim nekna in tangvalte thahatsak ding a, zulim nekna in nungakte thadimsak ding hi.\nTedim Lai Siangtho / Laibu: Zekhariah 9


url: =Zomi ten Joshua kisam :: ZOMI DAILY\nposted on 16 June 2016 at 5:57 pm Lomkholna: Article\nMoses asih khitciang in Pasian in Joshua kiang ah hih ka mi (Israel) te na makaihding hi cihi.(Joshua 3:1-17) Tualai tak in Israel mivekpi tengsawm (numei naupang gawm 1 million) valding inki ummawh hi. Pasian piaksa Canaan gam aluah zawh nading un mihing mitmuh na-ah Joshua makaihna bektawh a paiding ahi uhi. Pasian piakgam atunzawh nading un Joshua mawhpuak hongsuak tahi. Tulai tak ei zomite zong Pasian hongpiak khitsa Zogam nuam ah ihki gawmkik zawh nading Joshua bang makai Pasian zatmikhat kisamkha ding hi. Makai hoih ihlunggulh nate kikum khawmni.\nTulaitak Zomite dimun (Current situation of Zomi)\nKawlgam sung ah ki-uk nahang in neklehdawn haksatman hidingmaw ahih keileh Pasian in a ma hong gelsaksa ahihman in gamtuamtuam ah Zomite a tung hi hang ciding ihiam? tuni-in Zomite Leitungbup kitungkhin tahi. Israel mite sangin Zomite kithehthang, zaw hang cileng kikhiallo hi.\nIsrael te kithehthang zia atom in ih et ciang in B.C 922s pawlin (Southern Kingdom) leh (Northern Kingdom) Saklam leh Khanglam gam cin’ Israel leh Judah gamnih in kikhen uhi. Atom in gen ni cileng, amau utthu tawh apai khiahilo zaw in alotheilo (amau ngimna omlopi) a paikhia hituak zawhi (Jeroboam akhel man hi aci zong omhi) . Ei Zomite omnateng ihetciang in South, North East leh West avek in ki-om kimhi. Mihing thatawh kigawmkik ding haksa sinteh mataw! (Rainy the Truth Watering the Garden leh Abraham’s seed scattered) cih laibute ah (He that scattered Israel will gather) acih mahbang in eizomite zong cikciang kigawmkhawm kikding cih lunggulh huaimahmah hi.\nIsrael tezong Egypt gam Faro ukna sungah kumsawmli valbang sila in om uh a Pasian in ama mite sila ding a a bawl hi kei mah leh anungta Pasian vangliat na miten’ a muh theih na ding in tawlkhat sung sila semsak hi. (Dr. S Lewis Johnson in a article gelh na ah We thank Thee for the incident that we are to study tonight. We do not thank Thee for the unbelief and lack of trust, which characterize the children of Israel as they came out of Egypt and which so often characterizes our lives. We pray that we may learn from their mistakes. May their example cause us to be more fruitful and more faithful, more useful to Thee and the task that Thou hast given to us of representing our blessed Lord here in the society of which we are a part. We so often Lord fail to do this. Give us courage and boldness. Enable us to truly represent him).\nEgypt kumpipa sila kum 40val asem Israel mite Pasian in Moses tungah kamite paikhiat pih in acih ma in a mauthu tawh (phalna omlo in) ataisim omhi cih Laisiangtho sung ah teltak in kimu lohi. (katheih khialhleh hong maisak un). Honguk Kawlkumpin’ a kilawmlo zahdong in hongbawlsia phialmah leh Gamnuam ihtun theihna ding in aval a ih gen zong omtheimai ding hi. Economic crisis hang a kitaikhia hizaw a conflict leh civil war hang a displaced tam kinai samlo hi. Israelte hih zaha thupha angah uhpen a Gam leitang ahoih man maw? A mi (Israel) te ngiat in thupha ngah maw? kei muh na-ah pen Pasian in a paipai na vuah thupha a piak man hi ci-ing. Banghang hiam cih leh a luah uh leitang te miten’ sutthei a Pasian piak thuphate kuaman’ guksak/sutthei lo hi.\nKhatleh Khat kilap tohna (Capacity Building).\nJoshua 1:15 Note hong piak bangin TOPA in nasanggamte uh tungah tawlngakna pia-in TOPA na Pasian un amaute a piak leitang amaute in a luah mateng nahuh dinguh hi. Tuaciang in note neih leitang ah ciahkik un. Joshua in Moses ahin lai a-a piak khen sa gamte tuabang mah in kipsak a, bektham lo makaite kiang ah nasanggamte uh akipia sa leitang atun mateng huhphot unla tua khitciang note neih leitang ah ciahkik un ci hi. Eite hileng ih sanggamte huhphot a tua khit teh ei a seppat dingpen haksa khading hi.\nA tangpi in zomi ihkhan toh theih nading in akisam mahmah pawlkhat enni cileng khatleh khat ih ki huh na, a kisam zah sang in a tawmzawk hangzong a hihi. Khatleh khat kilam to cih ciang in en sem zo nawnkei leng hong laih theiding khangno muanhuai pattah ding cihna hihlel hi. Hih Capacity building cihpen International Non-profit (non-government) Organizations ( INGOs) te athubulphuh mahmah khat nahihi. Zomi aki cihnak leh Christian hi aki cithei te ihih sam hang. Pawl tuamtuam Gamsung Gampua ah makai sia thupi tampitak zongnei tahi hang, a hih hang in pawlkhat in amahsang a pilzawding leh siamzaw ding (gtn: ama sangnau pang) te recommendation pia nuam khawllo uhi. Hihpen khatleh khat kilap toh na (capacity building) ah hong ziakai tuamsak mahmah hi.\nZomite ading bek hilo in tu hun nu nung sung in leitungbuk in a focus mahmah hongsuakta hi. Banghang hiam cihleh, khua hun hoih nawnlo a, tua a lauhuai khua hun (natural disaster) te khakleh khat pilna kihawp sawn na tawh pangkhawm nuntak sawmna hang hi. Cihnop na-ah na theih thu hoih te nalawm te hawmsawn in cih na hi.\n(Deut 34:9 Moses in a ma tung ah a khut nga khin ahi man in Nun tapa Joshua lungsim pilna tawh a kidim hi). Moses in a ma sep khempeuh a zom zoding Joshua lamto zo ahih man in makai hoihki ci hi. Mipil pawlkhat te agen na ah ei sang a pilzaw leh siamzaw mi a pantah zote makai hoih hi na ci uh hi.\nMoses leh Joshua ten’ a mautheihna leh hatna bekbek suanglo in Israelte makai te talents a zattheih nading un kisinsak den uh hi. Hihpen capacity building na hi gige hi. Ih mibup a khanto ding ih deihleh ei bekbek makai lo a khangno te talent neihte a zattheih nading un hun ih piak ding zong kisam hih tuak hi.\nMi zahtak makai: (Esteem leader)\nJoshua 4: 13 Mitul sawmli bang gal do dingin hiam tawi-in abaih sa-in Jericho zanglei lamah TOPA mai ah pai uhi. 14vs Tua ni-in Israelte khempeuh muhna ah TOPA in Joshua liansak hi. Amau te in Moses lamdang sa in aom uh mahbang in, a nuntak sung tawntung amah lamdang sa in om uhhi.\nPasian zat mi’ makai te ih et ciang in mi te muan leh Pasian muan tebek nahi citciat hi. Miten muang mahmah napi Pasian muanloh pawlkhat zong om hi. Mitul sawmli val te mai ah Pasian in Moses bang mah in Joshua tawh a nuntak sung tawntung ka om khawmding hi ci hi.\nJoshua 6:1-22 Pasian in Joshua kiang ah Jericho kongpia khin hi ah cihkhit ciang in Joshua in thukan ding in mi nih sawl in, nu meipaktat Rahab tawh na kizom kha uh ahih man in, Joshua in a deih hetloh lam kilang mahmah hi.\nJoshua 3:5 Joshua in mite kiang ah nomau mah kisiang saktawm un; bang hang hiam cih leh zingciang in note lak ah Topa in nalam dangte hongbawl ding hi” a ci hi. Siangtho nuntak na in nalam dang piangsak hi. Mite kiang ah siangtho un acih ma in amah mah siangtho khin a hih man in mite’ a thugen te mang pah hi. Makai pa siangtho kei leh a luahding uh Gam tung loding cih na hi.\nJoshua 4: 21-22 Tua ciang in amah in Israel mite kiangah, Hongtung ding hunah na tate un a pate uh kiang ah, Hih suangte bang a cih nopna hiam? ci-in hongdot uh ciang in.. 22 Israelte in lei keu tung tawn in hih Jordan kantan hi, ci-in na tate uh na thei sak ding uhi. Pasian ompih na leh a ma nalamdang te mittawh amu te ading bek hilo a hongtung ding na tate uh kiang ah zong nagen un Topan’ ci hi. Mite muan ih suahzawh nading in ih tangthu te thupi mahmah hi.\nA kiniam khiat makai. (A humble leader)\nJoshua 5:14-15 A mah in “Hi lo hi; Topa’ galkapte a ukpa in tu-in kongpai hi, a ci hi. Joshua bok sukin bia a, ama kiangah, ka topa in a nasem pa bang hong sawl nuam na hi hiam? a ci hi.Tua ciangin Topa’ galkapte a ukpa in Joshua kiangah, Na khe panin na khedapte suah in; banghang hiam cih leh na din na mu in a siangtho leitang ahi hi,” ci hi. Tua bangmah in Joshua gamta hi.\nTualai tak in Israelte lak ah Joshua makai pi ahih man in a lianpen leh mite zahtak pen hi khading hi. Ahi zong in Topa’ galkapte a ukpa ka hi aci pa-a muh phet in leilam nga in boksuk hi. Eite khawng hileng nang leltak ka-uksung a om mite hilel lo nahia? cikha ding hi hang, ih bawhsuk cih tadah amah bawksak zawsawpding hi hang. Harry S. Denis in The Humble Leader laibu sung ah hibang na ci hi. (Being placed at the head of the table just because of “who you are” may be totally inappropriate for the occasion. Giving up your anointed titular “position” is a very strong statement of humility. So is giving up a reserved parking space in the company parking lot). Tuathamlo in (authority) miliante mai-ah khukdin aki niamkhiat lahna haksa pen hi na cilai hi. Harry S Denis in (humility is a strength not a weakness) kiniamkhiat na-in ih thanemna lakzawlo in ihtha hatna lakzawhi.\nRabbi Yekusiel Schusterman in (The life of a Humble Leader) cih email adawn na-ah akiniam khiat makai kuahiam hong kici leh leitungbup ah Moses hi’ ka ciding hi’ ci hi. Banghang hiam cih leh Moses in a ciangkhut gulsuaksak, Santuipi kangsak’, Suangtum keusungpan tuipusuak sak hi. Ahih hang kei bawlhi no sang siamzaw ing tuina duh uh hang tuizongtheilo ci hetlo hi. Tuabek thamlo makaisiam mahmah khat hi na pin a sungpa (kua mah makaih ngeikhawllo khading pa) thupiak hoihtak in ngai-in gamta lai hi.\nMakai siam te ih et ciang in Orchestra conductor te tawh ki bang hi. Banghang hiam cihleh music tumte leh lasa te a kituah theih nading in a khutvik bekhi a music, leh awging khia taktak amah (conductor) hilo hi. Makai siamten’ a kiim a ommi te’ muhna (opinion) dong den ham tang uh hi.\nTulaitak ei Zomi khangno ten ih et tehding ih Pu makai siamte Pu St Hau Go, Pu Kam Khaw Thang, Pu Hau Lian Kham leh (adang omlai-in teh) Pasian a upzia uh a cihtak zia uh leh asiantho nutakzia te-uh et teh a-a mau khekhap ih zuihzawh nading han ciam ni. Tua hi kei leh a mau te maban a zomding omlo ding hi.\nTua-ahih man in Moses leh Joshua bang Pasian zat, mizahtak a nun nem a siangtho makai-ih neihzawh nading in thungen ciatni.\nPrevious: Second Class Citizen ~ Kam Za Lian\nNext: Nunna Zaitha ~ JK Kam


url: =Luka 14 (TDM)\nTedim BibleLuka 14< = >\nJesuh in Cibawk Mi Khat Damsak\n1 Sabbath ni khatin Farisi mi upa khat’ inn-ah an ne dingin Jesuh pai a, mite in amah encik uh hi. 2 Tua laitakin a khut le a khe a bawk mi khat Jesuh kiangah hong pai a, 3 Jesuh in zong Thukham hilh siate le Farisi mite kiangah, “Sabbath ni-in cina damsak ding i Thukham in hong hiam, khak hiam?” ci-in a dong hi. 4 Ahi zongin kuamah in dawng loin omcip uh hi. Jesuh in zong tua mipa samin a damsak khit ciangin a ciahsak hi. 5 Tua ciangin Jesuh in amaute kiangah, “Note khatpeuh’ tapa ahi a, na bawngtal uh ahi zongin tuikhuk thukpi sungah Sabbath ni-in kia leh, Sabbath ni hinapi-in kai khia veve ding hi lo na hi uh hiam?” a ci hi.Ref 14:5 Mat 12:11 6 Ahi zongin kuamah in hih thu dawng thei lo uh hi.\nInnteek le Leenglate’ Theih ding Thu\n7 Tua annekna ah a kisam mite pawlkhat, uliante’ tut nading munah a tutnopna uh a muh ciangin amaute kiangah thu khat gen a, 8 “Mopawi khatpeuhah hong kisap ciangin uliante’ tut nading munah tu kei un. Tua pawi siim dingin a kisamte lakah note sangin a ulian zaw khat hong omkha thei dinga, 9 innteek pa in note kiangah, ‘Hih lai-ah amah tusak zaw ni,’ hong ci ding hi. Tua ciangin minautangte’ tutna munah maizumpi in na tusuk ding uh hi. 10 Note pen tua bangin a hong kisap ciangin minautangte’ tutna munah na tu zaw un. Innteek pa hong pai-in, ‘Lawm aw, hih tutphah nuamah hong tu zaw in,’ hong ci ding hi. Tua bangin leengla dangte khempeuh lakah hong cih ciangin nang adingin angtanhuai mahmah hi.Ref 14:8-10 Pau 25:6-7 11 Bang hang hiam cih leh a kiliansakte khempeuh in niamkhiatna thuak ding uh a, a kiniamkhiatte khempeuh a lianin kibawl ding hi,” a ci hi.Ref 14:11 Mat 23:12; Luk 18:14\n12 Tua ciangin Jesuh in a innteek pa kiangah, “Sun-an nekna-ah ahi a, nitak-an nekna-ah ahi zongin mi na sap ciangin, na lawmte ahi a, na sanggamte ahi a, na behte ahi a, mihau na veengte ahi zongin sam kei in. Amaute in zong an ne ding mahin nang hong samkik ding uh a, hih bangin hong sapna hangin na anvakna thaman a ngahkik na hi ding hi. 13 Tua bangin anvakna pawi na bawl ciangin mizawngte, khezawte, khebaite le mittawte sam in. 14 Amaute in nang hong thukkik zo lo ding uh ahih manin nang adingin a lungdamhuai hong hi ding hi. Bang hang hiam cih leh sihna panin mihoihte a thawhkik hun ciangin Pasian in nang tungah hong thukkik ding hi,” a ci hi.\nPawi Lianpi Thugentehna\n15 An ne-a a tutpih mite khat in hih thu a zak ciangin Jesuh kiangah, “Pasian’ Ukna sungah an ne-a a tu mite bangzahin mi hampha ahi uh hiam?” a ci hi. 16 Jesuh in ama kiangah, “Khatvei mi khat in pawi lianpi khat bawlin mi tampi a sam hi. 17 Annek ding hun ciangin a nasem pa sawl a, ‘Tu-in na khempeuh a baihsa-in omkhin ahih manin hong paita un,’ ci-in a khohsa mite a samsak hi. 18 Ahih hangin a khohsa mite in a pai theih loh nading uh paulap zong ciat uh hi. A masa pen pa in, ‘Lo khat ka lei a, ka va et ding kisam ahih manin kong pai thei kei ding hi,’ na ci hi. 19 Adang khat in, ‘Bawngtal kap nga ka lei a, a va sin ding ka hih manin kong pai thei kei ding hi,’ na ci hi. 20 Adang khat leuleu in, ‘Ka zi ding a kila khin phet ahih manin kong pai thei kei ding hi,’ na ci hi. 21 Tua ahih ciangin a nasem pa hong ciahin a topa kiangah hih thute hong zasak hi. Tua ciangin innteek pa a heh suak a, a nasem pa kiangah, ‘Khua sung kongzing khempeuh ah va pai inla, mizawng, khezaw, mittaw le khebai mite hong paipih in,’ ci-in a sawl leuleu hi. 22 Tua khit a sawt loin a nasem pa in, ‘Topa aw, na cih bangin ka sam khin a, ahi zongin om nading mun omlai hi,’ a ci hi. 23 Tua ciangin a topa in a nasem pa kiangah, ‘Gam sung lamliante le lamneute-ah va pai inla, ka inn-ah mi a dim theih nadingin mi khempeuh hong paipih mang khin in. 24 Ke’n kong cih in-ah, ka sap masak mite khat beek in ka an ciamkha lo ding uh hi,’ ci hi,” a ci hi.\nNungzui Suah nadingin Thuakna\n25 Mi tampi tak in Jesuh hong zui uh a, Jesuh zong kihei-in amaute kiangah, 26 “Kei kiangah a hong pai mite peuhmah in a nu le a pa, a zi le a ta, a sanggam numeite le a sanggam pasalte le ama pumpi mahmah a nial ngam kei leh keima nungzui suak thei lo ding hi.Ref 14:26 Mat 10:37 27 Ama singlamteh mah puatawmin ka nung hong zui lote, keima nungzui hi thei lo hi.Ref 14:27 Mat 10:38; 16:24; Mrk 8:34; Luk 9:23 28 Mi khatpeuh in inn lianpi khat lamding a sawm le, ka zozo ding hiam cih a theih nadingin a bei dingzah tuat masa hi. 29 Tua bangin tuat masa kei leh tua inn a khuampite a phuh khit ciangin zawh lohpi-in khawl dinga, tua inn a kizo lo a mu mite khempeuh in amah nuihsan ding uh hi. 30 ‘Hih mipa in inn lamding kipan napi-in zozo lo hi,’ ci ding uh hi. 31 Galkap tul sawm a nei kumpi khat in galkap tul sawmnih tawh a hong kuan kumpi khat do dingin a kithawi leh, tua kumpipa a do zo ding mahin i hat takpi hiam ci-in ngaihsun masa ding hi. 32 A zozo ding ahih vet kei leh, tua kumpipa a hong tun ma, a gamla-ah a om lai-in, ama kiangah kamtaite sawl dinga, kilem nading thu gensak ding hi. 33 Tua mah bangin mi khat in a neih khempeuh a piakkhiat ngam kei leh keima nungzui suak thei lo ding hi.\nA Allo Ci\n34 “Ci hoih hi; ahi zongin a alna bei leh i al kiksak theih nading lampi om lo hi. 35 Lei hoihsak nadingin kizang thei lo a, eklei dingin zong kibawl thei lo ahih manin paihmawk a kul hi. Tua ahih manin zak nading bil a neite in za ta un,” a ci hi.


url: =Christian Hymn te’ tangthu: Lam Tawntung A Hong Paipih Hi :: ZOMI DAILY\nChristian Hymn te’ tangthu: Lam Tawntung A Hong Paipih Hi\nposted on 28 December 2016 at 3:00 am Lomkholna: Article, Biakna, Hymn, Zamkhatkham\nFanny J. Crosby (1820-1915)\nChristian hymn-te laka a kideihpen den hih la bel a phuaknu’ thungetna Pasian in a dawnna hanga lungdam kohna la ahi hi. A kigenna ah ni khat, Fanny Crosby dollar nga kinak sap lua mahmah hi, ci hi. Tua sum koipan ngah ding cih lah thei mahmah lo hi. A hih ngei mahbangin thungen hi. A thunget zawh a sawt lo-in a kongkhak-ah cikmah-a a muh ngei loh mi khat hong dak hi. Tawmvei sung a kiho khit uh ciangin a leenglapa ciahkhia dingin kithawi hi. A khut uh kilen uh-a, tua pa in Fanny’ khut sungah banghiamkhat nusiat hi. Fanny in ama’ kisap bangbang a sepsak nu kiangah, “Hong pai sin aw, i leenglapa in ka khut sungah banghiamkhat hong nusiat veh aw, hong etsak sin” ci-in sam hi. A et uh leh $ 5 dal khat na hi lian hi.\nA thungetna Pasian in dawng hi, cih Fanny in thei lian hi. Tua mipa’ lungsim sungah $ 5 lian mah piaknopna lungsim guan hi, cih thei hi. Lungdam lua mahmah hi. Tul sawm tul za a kipiak sangin lungdamzaw hi. Banghang hiam cih leh ama’n $ 5 lian a nget hi a, a Topa in tua a kisap sum pia dingin a hunlap-in mi khat sawl lian hi. Lam tawntunga a makaih zia, a paipih zia ngaihsunin lamdangsa hi, lungdam lua hi. Tua lai mah ah tua lamalte phuak pah hi. Dr. Robert Lowry in a la-aw phuaka leitung bupah kizel-in mite’ deihpen la khat hi den hi. William H. Doane leh Robert Lowry-te’ kaihkhop Brightest and the Best kici labu sungah kihel a, a kikhet masaknapen ahi hi.\nHih la phuaknu Fanny Crosby’ tangthu i gensa tampi om khin hi. Ahi zongin hih laibu lem kawikawi-a i zonzon ding buai huai ahih manin a tomin i genkik veve ding hi. America gam Southeast, New York ah March 24, 1820 ni-in suak hi. Kha khat leh a lang (nipi kal 6) a phak ciangin a mitna-a zatui kinuh khial a hih manin a mit taw-a, a khan tawntung mit khua mu lo-in om hi. A sih dongin New York City a St. John’s Methodist Episcopal Church ah pawlpi mi citak mahmah khat-in om den hi. A neutunga kipan in a pi in thu le la kici khempeuh ah pantah hi. New York School for the Blind kici mit khua mu lote’ sangah pilna sin hi. 1847 kum panin 1858 kum dong tua sang mah ah sangsia sem hi. 1958 kumin tua sanga mite’ zahtak mahmah music sia Alexander Van Alstyne tawh kiteng uh hi.\nA neu tunga kipan in laphuah lam a vak hi a, ahi zongin leitung la pian vive hizaw hi. Church music lam-a minthang mahmah William B. Bradbury’ thuzawhna tungtawnin kum 40 a phaka kipanin gospel lamal bek phuaka, ama’ genna ah “tua gam sunga a lungnuampen mi” hong suak hi. Fanny Crosby in la a phuah ciangin khukdinin thungen-a Pasian’ makaihna zong masa lo peuhmah-in phuak ngei lo hi. A Laisiangtho sungah American lan (flag) khat tep liklek den se hi. Ama’ hun-a gospel laphuak minthang mahmah Ira D. Sankey, William H. Doane, John R. Sweney, George C. Stebbins, George F. Root, William J. Kirkpatrick, leh adang tuamtuamte tawh kithuah-in la tampi phuak hi. A khan sunga a laphuah pongpong dawng 8,000 val hi, ci-in kiciamteh hi. February 12, 1915 ni, ama’ kum 95 a phak laitakin i Topa’ kiang hong zuatsan hi.\nFanny Crosby’ phuah late lakah hih la “Lam Tawntung A Hong Paipih Hi” (All the Way My Savior Leads Me) banah, “Lungmuanna Thupha” (Blessed Assurance), “Amah Thei Ning” (My Savior First of All/I Shall Know Him), “A Sia Ding Honkhia In” (Rescue the Perishing), “Pasian Min Pha Ta Hen” (To God Be the Glory) cih la ngaihte kihel hi.\nA la-aw phuakpa Robert Lowry bel March 12, 1826 ni-in America gam Philadelphia, Pennsylvania-a suak ahi hi. Thuhilhsiam-a minthang Baptist pastor khat ahi hi. America gam Nisuahna kuama Baptist pawlpi minthang tampi ah pastor sem ngei hi. Music leh hymn bel ama’ uk hi a, ahi zongin nuntak zonna a nei ngei bel hi lo hi. William Bradbury a sih ciangin Biglow Publishing Company in music editor sem dingin cial hi. Ama’ hawmkhiat laibu leh labute hangin America gam ah biakna la khang mahmah hi, ci-in kiciamteh hi.\nLa dawng tampi ading la-aw ngaih mahmah tampi phuak hi. Tuate lakah hih la “All the Way My Savior Leads Me’ (Lam Tawntung A Hong Paipih Hi) banah, “Savior, Thy Dying Love” (Hong Honpa Na Sih Dong), “We’ re Marching to Zion” (Zion Khua I Pai Hi) cihte kihel a, a lamal mahmah a phuahte’ lakah “Christ Arose” (Han Thuk Sungah Lum Hi), “Nothing But the Blood” (Bang Dang Hi lo, Zeisu Si Hi), “Shall We Gather at the River?” (Gunpi ah I Kikhawm Ding Hiam?) cih late kihel hi.\nRev. Zam Khat Kham\nChristian Hymn te’ tangthu 2005\nPrevious: Russia te vanleng kiapen Terrorist te gamtatna hiding in ki ummawhlo ~ TK Lian\nNext: Obama in President tuhkikthei hileng Trump zodingin ki um ing ci ~ TK Lian\nFacebook inzong Hack thuakkha tahiam?\nKhual ah sih ciang… ~ J. Thang Lian Pau\nBangladesh gamsung Restaurant khat IS te luhvai siangta\nMeh lim kuang khat ~ Cin Sian Mung


url: =Nupi khuazalo khat ahotkhiatna hangin ataklam khe meileng in gawitansak :: ZOMI DAILY\nposted on 10 July 2017 at 9:12 pm Lomkholna: China, News, Sawltak, World\nChina, Sichuan Province sungah meileng Conductor asem pasal khatin nupi khuazalo khat meileng taihlupdinglian panin ahotkhiatna hangin ama taklam akhe meileng in gawitansak cih Straits Times pan kiza hi.\nTua nupinu pen khuazalo, abeng angong khat ahihi. Meileng apailam theilo in, meileng lampi akantansawm ahihi. Conductor pa’n phit mutsan in, a otsansan hangin zalo cihi.\nEmergency Brake akaih hangin nupinu pen taihlumkha veveding cih atheih ciangin meileng tungpan tuaksukin taivingveng a, nupinu pen meileng ii phutkhak lianding dinmunpan honkhiathei hi.\nAhi zongin ama khe ataklam pen meileng lampi sikzawntung panin hemkhiamanlo ahih manin, meileng in gawitansak cimawk hi.\nTua nupinu ahonkhiapa pen Xu Qiankai kici a, kum 29 aphakhinkhat ahihi. Hih thupiang pen nung Thursday ni in thupiang hi a, ahotkhiat nupinu pen kum 65 aphakhin abil ahoih nawnlokhat ahihi.\nXu Qiankai in nupinu ahotkhiatzia pen CCTV panin Video Record akibawlkha om ahih manin, tua Video aki khahkhiat ciangin Xu Qiankai ii gamtatzia pen thupi kisa in, kiphat ngeingai hi.\nXu Qiankai pen akhe ataklam meileng in agawizankhit nangawn in nupinu bangacihiam ci’n lunghimawh in enpheilai cimawk hi.\nXu Qiankai pen akhe meileng in agawikhak ciangin zato ah kipuakpah a, ahi zongin kibawlkik theiloding cih himawk ahih manin, Doctors te’n tankhiatsak uhhi.\nVideo: Conductor in China loses right leg after jumping off train to save elderly woman\nXu Qiankai ii ahotkhiat nupinu zong zato ah aveh in vapai a, Xu Qiankai zatolupna khekhuan ah lukun ngeungeu in lungdam akoh laitak Photo kizaihkha in, tua Photo aki khahkhiat leuleu ciangin amukha khempeuh lungsim lawngmahmah hi.\nBeijing-based English news channel CGTN te genkhiatna ah Xu Qiankai pen anu apa te’n ta khatbekbek aneihsunsun uh cihi. Amah pen galkap “Military Veteran” hi a, asawtnai hetlo khatin hih Chengdu Railway Bureau, Rongchang Station ah asemding in akipuak “Transfer” cihi.\nA nasepna leh anu apa te omna kinaizawding lunggulh in nasepna alaih “Transfer” ahihi. Ahi zongin amah aki dotna ah kanu kapa te lungkhamding ka lungnuamkei ci a, ahi zongin hih nupinu ahotkhiat pen kakisik hetkei, mihingkhat nuntakna leh kakhe taklam kakhekpen kisik hetlo hi’ng ci’n Interview ah genkhia hi.\nRelated: China ah acitak naupang khatin sangkah nading pahtawina sum 10,000 ngah\nHihbangdan kamai ah apiangkik hilehzong tu a kagamtat mahbangin kakhe kasuplawh zongin hot khiatsawm veveding hi’ng ci’n genkhia hi. Zahtak huaihi, alungsim thupi in ettehhuai mahmah hi. Atung a “China ah acitak naupang khatin sangkah nading pahtawina sum 10,000 ngah” link zong nasimbeh in, Chinese tezong acitak te citak mahmah uhhi. Sawltak #zomidaily\nPrevious: London khuasung aom vanzuakna khat meikanggawp leuleu\nNext: Kuala Lumpur, Jalan Duta gei ah Accident piangin Motoryclist khat sipah